qundao/data-zh-poetry huggingface dataset:
同方用晦游西谷
作者：牟嘉叙
朝代：明
体裁：古风

褰裳涉西沚，披莽散轻屩。稍观山川异，烟火隔墟落。沿洄傍溪曲，窈窕入穹壑。幽寻葛可扪，晻暧路疑错。岩云冒巾帻，霏翠洒林薄。汲深俯重渊，采秀陟崇崿。坐聆伐木音，益感良遇乐。返策复流憩，逍遥展欢谑。眷兹丘园赏，胡为就羁缚。
拟古二首·其一
作者：牟嘉叙
朝代：明
体裁：古风

驱车出门阑，车行复迟迟。百草委霜露，凉风正凄其。天寒道路艰，问君将何之。驾言往宛洛，相从游侠儿。游子去万里，旋归竟何时。安得附飘风，致此殷勤辞。
拟古二首·其二
作者：牟嘉叙
朝代：明
体裁：古风

灌木产崇冈，郁郁蔽层邱。芳草依涧侧，托蔓相绸缪。美人隔遐方，宜为君子仇。未及登君堂，岁月倏已遒。慨彼芙蓉花，烂漫当清秋。采采欲为赠，道路阻且脩。愿君保明哲，妾心亦何尤。
渔家用从侄存勇韵
作者：牟嘉叙
朝代：明
体裁：古风

茅茨傍江口，断岸依渔梁。榜舟芦花渚，间歌和沧浪。日出水禽散，风至蒲帆张。青蓑湿不解，卧看南山苍。
游江心寺登康乐亭子
作者：牟嘉叙
朝代：明
体裁：古风

轻舠截奔浪，水国散微阴。沿洄眺孤屿，宝塔凌双岑。兹游夙有期，始得遂幽寻。渊室接梵语，花台绕龙吟。滉瀁元气中，日华映珠林。谢公有遗迹，孤亭俯江浔。旷怀寄玄赏，海峤振徽音。清芬讵可挹，高情倾古今。西堂梦不返，池草春自深。
送马斗南归扬州
作者：牟嘉叙
朝代：明
体裁：古风

去年九月黄花秋，邂逅与子城南游。高才磊落不易得，竟日尊酒情淹留。三年为客风尘里，末路相逢即知已。禹穴探幽兴未穷，梁园作赋词堪拟。一别嗟余还故丘，闻君亦欲寻归舟。萍蓬踪迹本无定，使我感慨增离忧。一片孤帆向何处，日落云横广陵树。天姥峰前送月明，姑苏台畔听鸿度。江烟惨澹江草青，众宾沽酒双玉瓶。别君惆怅不忍去，碧云回首天冥冥。
青田溪上
作者：牟嘉叙
朝代：明
体裁：七言绝句

月出高峰潮上滩，丁宁舟子放舟还。蒲帆不挂春流急，又过前溪白鹭湾。
登黄鹤楼
作者：牟斌
朝代：明
体裁：七言律诗

黄鹤不知何处去，大书黄鹤壮空楼。巍名应与龟山久，遗爱难随汉水流。满壁唐音光画栋，一帘庾月动高秋。及时正好供清玩，几度昏鸦噪宿愁。
月夜同刘天山作
作者：狄从夏
朝代：明
体裁：五言律诗

孤馆寒灯夜，相看听晚笳。清宵醒客梦，明月落梅花。碧海潮声急，清霜雁影斜。不堪怜岁暮，况复是天涯。
东寺竹
作者：狄冲
朝代：明
体裁：古风

林鸟已春声，林竹尚寒影。岂无竹外花，爱此晚色静。蹇萝拂苔石，透手弄清冷。飞鼠迭相窜，惊鳞时一逞。惭非海上翁，动物见犹警。
临淮思
作者：狄冲
朝代：明
体裁：乐府曲辞

淮之水兮清且浏，思若人兮情夷犹。溯予舟兮夕逝，愿从之兮靡由。淮之水兮清且驶，思若人兮不能已。抱多病兮焉投，隔淮湍兮千里。淮之水兮洋洋，眷我情兮难忘。永悠悠兮冬户，辗转反侧兮未央。悲莫悲兮生别离，我思君兮君不知。临北风兮陨涕，属孤云兮南驰。
冒雨入白鹿
作者：狄冲
朝代：明
体裁：七言律诗

树杪雨来风有声，肩舆且并树边行。路傍鸟去葛花落，水面鱼游莲叶生。山接流云多变态，涧添行潦亦争鸣。此来老子兴不浅，巾折衣沾踏草坪。
德州道中
作者：狄冲
朝代：明
体裁：五言律诗

远道嗟难到，舟行触冻流。山城寒击柝，客梦夜封侯。岸鸟栖还警，村狵吠不休。篙人真楚产，助力发蛮讴。
溪上
作者：狄冲
朝代：明
体裁：五言律诗

原树明残日，溪风扫断云。众山围野并，一水向田分。鱼戏推萍转，樵歌隔屿闻。隐居逢此地，无事叹离群。
题焦山寺
作者：玄穆
朝代：明
体裁：七言律诗

狮子峰前访晚参，直登绝顶纵幽探。帆樯远近迷苍霭，楼阁高低锁翠岚。水色倒涵天上下，山形雄压地东南。焦先去后岩扉古，树老碧桃春正酣。
泥沟驿
作者：玄默
朝代：明
体裁：七言绝句

寒云漠漠月初弯，村舍无人户早关。十二楼中愁积雪，不知人在贺兰山。
和韵荅玉山李诚中
作者：玉华山樵
朝代：明
体裁：七言律诗

穷途往往白头新，谁谓绨袍念故人。此日不须辞旧雨，空山聊自度残春。艰难作客仍多病，生死无家任此身。二十年来相忆处，几回月夕与风晨。
栈道早行效白香山体
作者：玉华山樵
朝代：明
体裁：七言律诗

连云石磴晓苍苍，天险分明百二强。万里西南通鸟道，双旌上下转羊肠。一沟流水一沟竹，几树垂杨几树桑。登览不知行役倦，半生诗债却觕偿。
赠丁生
作者：玉城仙史
朝代：明
体裁：四言诗

求厥道初，端倪莫测。杳杳冥冥，以诚为宅。玄之又玄，呼吸之间。不矫不疾，无倚无偏。变化反覆，元牝之谷。以实为虚，静而匪独。戒之慎之，毖尔玉烛。
东昌夜发
作者：王㒜
朝代：明

舟乘秋水发，帆饱晚风飞。岸近流萤度，林深宿鸟归。农耕閒沃壤，人语出柴扉。北地惊寒早，先时已授衣。
东皋草堂二首
作者：王㒜
朝代：明

明时何处著遗贤，路入东皋地自偏。十亩山田和玉种，数椽茅屋带云编。画中诗类王摩诘，物外仙同葛稚川。西祀东封知未了，佳音端合为谁传。草堂不借浣花溪，祇在荆溪溪水湄。地僻境将心共远，山深云与意俱迟。采芝纵有饥堪疗，对竹应无俗可医。我亦平生惬真赏，归来已办买山资。
东皋草堂二首·其一
作者：王㒜
朝代：明

明时何处著遗贤，路入东皋地自偏。十亩山田和玉种，数椽茅屋带云编。画中诗类王摩诘，物外仙同葛稚川。西祀东封知未了，佳音端合为谁传。
东皋草堂二首·其二
作者：王㒜
朝代：明

草堂不借浣花溪，祇在荆溪溪水湄。地僻境将心共远，山深云与意俱迟。采芝纵有饥堪疗，对竹应无俗可医。我亦平生惬真赏，归来已办买山资。
同考官黄教谕廷经还汜水
作者：王㒜
朝代：明

雨馀秋色满皇畿，荐棘重围掩夕扉。为问捲帘烧烛处，点头曾复见朱衣。
孟时寓临安病中见寄
作者：王㒜
朝代：明

怅望江南道，凭谁一问安。养疴犹假馆，驰思每凭栏。梅雨孤山暝，松风六月寒。无端更忧国，耿耿寸心丹。
宿沛县泗亭驿
作者：王㒜
朝代：明

维舟当泗水，凉雨洗炎蒸。砧杵孤城月，渔舟别浦灯。客愁閒可遣，乡梦远难凭。千古龙飞地，令人感废兴。
宿灵岩寺
作者：王㒜
朝代：明

一径深通万壑间，翠微深处著禅关。人从上界空中语，云自前峰阙处还。古殿有基松叶暗，断碑无字藓痕斑。偶因王事劳行役，也得浮生半日閒。
旧隐
作者：王㒜
朝代：明

旧隐横山下，林塘数亩宽。地卑车马寂，江近水云寒。勋业羞铜镜，心期拂钓竿。欲归归未得，歌罢不成欢。
晚泊杨村
作者：王㒜
朝代：明

蔡村才过又杨村，近海河流似马奔。百里桑麻迷绿野，几家灯火伴黄昏。水因东折成丁字，人自南来类鸟言。明月满蓬清不寐，戛然孤鹤奋高鶱。
暇日过天宁东院
作者：王㒜
朝代：明

棋局诗囊在处携，投閒几度过招提。凉分半榻竹风细，香散一帘花雨迷。白石庵中曾读易，碧纱笼外更留题。日斜又别高僧去，笑指前溪作虎溪。
江学士柬之侨居草亭
作者：王㒜
朝代：明

何处堪吟眺，迥然江上亭。水连天去碧，山冒雨来青。好鸟鸣相和，閒花落自馨。更阑宵烛起，点点乱疏星。
游泰山
作者：王㒜
朝代：明

一峰高耸隘乾坤，宇内名山此独尊。曙色凌晨开日观，岚光经岁锁天门。远疑云雾人难到，近若星辰手可扪。七十二君封禅处，空馀遗址蚀苔痕。
登岱
作者：王㒜
朝代：明

齐鲁名山仰岱宗，崚嶒万仞玉芙蓉。月明海旷连三岛，云净天空插数峰。白石谩留名士篆，苍松何用大夫封。我来不尽登临兴，更上丹崖第一重。
秋来久与立之不会辱诗见寄
作者：王㒜
朝代：明

客途连日阻相从，信是高踪未易逢。深院棋声常寂寂，曲阶花影自重重。才因分定生来拙，身为官閒老去慵。拟向良宵赊月色，清樽白下共移舼。
童太卿同年归田
作者：王㒜
朝代：明

驷马高车炫锦衣，乡人争迓长卿归。壮游自庆平生遂，勇退谁云此计非。白首论交偏耐晚，清樽嗣会莫教稀。城南山色如图画，何日相携上翠微。
过高邮湖
作者：王㒜
朝代：明

片帆轻飏晚风前，秋水微茫远接天。十里败荷初过雨，一堤衰柳尚含烟。沽来浊酒能盈缶，买得鲜鳞喜就船。醉后却思秦国士，还从渔父说当年。
送同年缪尚质行人归吴
作者：王㒜
朝代：明

忆从联旆上京华，已羡承恩两过家。祖席杯深浮竹叶，故园春早见梅花。马头驿路冲飞雪，鸟影江天送落霞。直欲因君寄乡信，来年我亦泛仙槎。
送载文宏
作者：王㒜
朝代：明

名胜东南数会稽，宦途应不惮驱驰。地当山水俱佳处，人到功名始遂时。公事简宜频对酒，客怀閒更好哦诗。亲交谊重君恩渥，北望悬知有所思。
郊居寄张山人
作者：王㒜
朝代：明

相去无十里，别来馀两旬。卜居犹恨远，会晤莫辞频。红叶经霜老，黄花带雨新。东篱当此日，应有白衣人。
锡山施医官彦清以诗见贶奉答
作者：王㒜
朝代：明

蓬莱未缀侍臣班，浮世功名出处间。老去俗尘终不染，閒来幽事颇相关。九重金阙身曾到，百丈丹崖手亦攀。别后可胜乡国望，白云红树绕龙山。
除夕有感
作者：王㒜
朝代：明

去年除夕客金台，今夕江南予告回。两岁腊从愁里过，五更春入梦中来。声沈鼓角将残漏，泪滴屠苏最后杯。祗有梅花依旧好，冒寒先放一枝开。
雨中戏柬沈禹玉
作者：王㒜
朝代：明

故人名重沈休文，为问秋来瘦几分。山色捲帘犹可见，雨声欹枕不堪闻。枯棋三百坐成隐，美酒十千愁易醺。客里相逢须尽兴，莫教他日谩停云。
雪中写怀
作者：王㒜
朝代：明

小斋连日故人稀，雪满江城积尚飞。花扑半窗银作片，光摇四座玉成围。怯寒似觉春犹早，献瑞何忧岁荐饥。不似豪家多燕乐，也须斟酒奉慈闱。
赐观进贡麒麟献诗
作者：王一宁
朝代：明
体裁：古风

圣皇御寰宇，治化敷深仁。至孝格天地，和气周八垠。天心答灵贶，百福咸骈臻。绝域产嘉瑞，表兹泰运新。远人慕帝德，重译献紫宸。跄跄殿陛间，拜舞亦何驯。重瞳一回顾，百象皆生春。行规折中矩，牛尾麇之身。有定而不触，有趾而振振。所游必择土，所居宁肯群。周室在郊薮，汉庭来九真。迄今千载下，屡出应昌辰。巍巍吾皇德，旷古无与伦。作诗继周咏，稽首歌圣神。
望汉·其一
作者：王一翥
朝代：明
体裁：四言诗

陟彼蕲墟，望汉之阳。念彼共人，兴言不忘。玉果罔食，好石谁将。反复念怀，戚是用长。
望汉·其二
作者：王一翥
朝代：明
体裁：四言诗

溯汉之东，樊流洪淀。维尘冥冥，窘驰如�。物动知反，事萌察变。庄觚难容，周鼎弗爨。
鲁肃湾
作者：王一翥
朝代：明
体裁：七言律诗

鲁肃不能扶汉鼎，湿风黄叶走江湾。丈夫一念蹉跎老，敌国孤忠指顾间。烟点石痕生暮雨，林拖岚影隔乡关。年深野渡旌旗迹，桨架波声两岸山。
五月末旬皖中作二首
作者：王一鸣
朝代：明

细细生青霭，娟娟动绿筠。晚凉风入座，帘卷月随人。天宝唐中叶，长沙汉远臣。双龙空在匣，何地出风尘。寺僻诸天近，人忙五月残。书淫长不治，药裹近相宽。菜熟供宾话，墙低借树看。岂应聊住此，吾甚梦鱼竿。
五月末旬皖中作二首·其一
作者：王一鸣
朝代：明

细细生青霭，娟娟动绿筠。晚凉风入座，帘卷月随人。天宝唐中叶，长沙汉远臣。双龙空在匣，何地出风尘。
五月末旬皖中作二首·其二
作者：王一鸣
朝代：明

寺僻诸天近，人忙五月残。书淫长不治，药裹近相宽。菜熟供宾话，墙低借树看。岂应聊住此，吾甚梦鱼竿。
便民仓是县漕米入江处时方忧旱
作者：王一鸣
朝代：明

修竹回斜径，高蝉噪夕阳。数行迁客泪，一洒便民仓。剜肉知何补，劳心或自伤。骄雷蟠赤日，念尔稼登场。
十月三十日夜二首
作者：王一鸣
朝代：明

十月余今夕，孤城笑此身。云墙喧柝重，霜月卷帘真。鸣雁悲千古，悬鱼负众人。北风时引领，燕赵接风尘。墨墨怀孤愤，皇皇过六旬。浪移秦国木，稳积汉家薪。杂遝乾坤事，奔腾战伐人。星檐送徐步，高树上苍旻。
十月三十日夜二首·其一
作者：王一鸣
朝代：明

十月余今夕，孤城笑此身。云墙喧柝重，霜月卷帘真。鸣雁悲千古，悬鱼负众人。北风时引领，燕赵接风尘。
十月三十日夜二首·其二
作者：王一鸣
朝代：明

墨墨怀孤愤，皇皇过六旬。浪移秦国木，稳积汉家薪。杂遝乾坤事，奔腾战伐人。星檐送徐步，高树上苍旻。
十载
作者：王一鸣
朝代：明

十载犹迁客，孤踪愧俗人。长缄存后舌，乍保爨余身。楚泽云千里，春城月半轮。潜夫潜未得，飘泊损天真。
卫上梦见徐孔时李聘若
作者：王一鸣
朝代：明

客梦通徐李，晨钟报独眠。空花劳世界，宿草几风烟。死友惭天地，余生误保全。卫流清树底，应共泪溅溅。
即事
作者：王一鸣
朝代：明

清漳曲折逐臣居，病骨西风枕簟虚。数罢过鸿无一事，半窗槐影半窗书。
可叹
作者：王一鸣
朝代：明

可叹羁栖地，谁高簿领名。醉乡有天地，大事问公卿。江缩龙堪蛰，山深虎自耕。十年路傍月，犹照逐臣缨。
名日赤壁宴集
作者：王一鸣
朝代：明
体裁：七言律诗

坐来赤壁下斜曛，亦有登临二客群。泽畔烟霞浑不断，城边江汉欲平分。千山黯淡原非雨，几处氤氲似是云。人散水滨楼阁晚，诸天钟磬夜深闻。
固镇驿感旧
作者：王一鸣
朝代：明

忆昔朝天回憩此，湍青沙白殢春阴。已拚车马兼程苦，更剧干戈死战心。群盗就平吾放逐，五年重到暮登临。桃花最似曾相识，嫩蕊繁枝伴独吟。
夏日杂诗
作者：王一鸣
朝代：明

天入层层树，山回片片云。乾坤输独立，江汉正平分。久计行藏熟，深悲治乱闻。林深见麋鹿，异类得同群。
夜行问外舅病
作者：王一鸣
朝代：明

问舅甥宜往，存亲妇亦携。路长宁禁夜，月小正临溪。浅水时时渡，高山步步迷。不须求驻马，早已听鸣鸡。
宁夏破贼歌
作者：王一鸣
朝代：明

东倭西虏共欃枪，宁夏军书报太平。九庙红云迎饮至，诸公白日快谈兵。
宿州见燕子
作者：王一鸣
朝代：明

燕子孤飞眼乍新，睢阳风日可怜春。细推湖海同为客，漫住亭台莫避人。穿垒衔泥终物性，南来北去任天真。处堂一恸堪千古，对尔题诗会怆神。
寄高邑赵考功梦白先生
作者：王一鸣
朝代：明

恒相无多路，邮筒苦不传。韩陵高树杪，碣石乱云边。世事添酣睡，高才早弃捐。朔风吹水立，俯仰一潸然。
戏马台
作者：王一鸣
朝代：明

彭城南郭云山豁，病骨扶筇午上台。燕去鸿回登眺眼，龙争虎斗古今才。荒荒白日三春过，滚滚黄河万里来。昭烈祠堂亦邻近，暖云烟树更徘徊。
旅舍
作者：王一鸣
朝代：明

旅舍清淇侧，经过有底忙。树围春堡急，沙涨午风黄。万事看云哭，三年跃马长。敝车生耳地，僮仆笑行藏。
江上望飞云洞
作者：王一鸣
朝代：明

咫尺飞云洞，巉岩不可登。江风吹落日，时见出山僧。
泊九江
作者：王一鸣
朝代：明

泽畔吟迁客，云边认郡名。天扶惊浪转，秋共放船清。山密无劳问，江长不肯平。柁楼城下泊，旅饭月初生。
渡河至大梁
作者：王一鸣
朝代：明

陇净林争出，壕纡岸果通。日增秋草澹，风闪石花红。猎骑归梁苑，沙人牧宋宫。凭高一俯仰，来往愧冥鸿。
白莲峰再别阮太乙张若愚
作者：王一鸣
朝代：明

草泽悲将隐，莲峰慰独留。因君三日住，赠我万山秋。芋栗供僧饭，沧浪忆钓舟。诸天念离别，钟磬晚悠悠。
述怀寄达邢太仆子愿先生二首
作者：王一鸣
朝代：明

白简腾三府，黄州住二年。旱从新谷贷，寒想叠衣眠。简出山川贵，深耕性命全。优游开万卷，事事信皇天。鹊山寒吹老，雁泊溟烟深。杳杳登临眼，纷纷离合心。报书扶病写，好句背人吟。亦有三台酒，秋轩想共斟。
述怀寄达邢太仆子愿先生二首·其一
作者：王一鸣
朝代：明

白简腾三府，黄州住二年。旱从新谷贷，寒想叠衣眠。简出山川贵，深耕性命全。优游开万卷，事事信皇天。
述怀寄达邢太仆子愿先生二首·其二
作者：王一鸣
朝代：明

鹊山寒吹老，雁泊溟烟深。杳杳登临眼，纷纷离合心。报书扶病写，好句背人吟。亦有三台酒，秋轩想共斟。
除夕答秦京
作者：王一鸣
朝代：明

孤城留翰墨，高咏豁心神。岁晚悲游子，官卑忆古人。鼓钟迎曙急，梅柳报春匀。愧作长安梦，衣冠拜紫宸。
马当
作者：王一鸣
朝代：明

早发鲟鱼嘴，西风过马当。日连波皛皛，天入树荒荒。远岫能相迟，归鸿不计行。禹功疏瀹苦，今古戒垂堂。
三月晦日
作者：王一鹗
朝代：明
体裁：七言绝句

花外东风送马蹄，平原一望草萋萋。黄鹂苦欲留春住，深树斜阳到处啼。
镇东楼
作者：王一鹗
朝代：明
体裁：七言律诗

百二金城保障哉，翩翩万雉拂天来。楼悬日月扶桑近，帐拥春风细柳开。三辅雄图环睥睨，五云佳气接蓬莱。汉家新画麒麟阁，燕市谁登骏马台。
晴川阁
作者：王一麟
朝代：明
体裁：七言绝句

长江黯淡古今情，洲渚年年芳草新。惟有汉家梅福泪，忧时偏洒汉江滨。
游万春寺
作者：王一麟
朝代：明
体裁：七言律诗

啸震空山嗽白醪，祇园春暖聚时髦。青攒万竹喧天籁，绿绕长江隔世嚣。燕雀争飞新殿耸，雨花乱坠古台高。登临一觉浮名梦，谢却鸡虫半日劳。
谒忠孝祠志感
作者：王三奇
朝代：明

东晋成阳旧著声，寥寥今复仰芳名。为言仁者多昌后，共道孙枝尽发萌。万古忠魂依相水，一时郢调集层城。由来返驭吾家事，亦有王遵叱驭行。
游白仁崖二首·其一
作者：王三弼
朝代：明
体裁：七言绝句

步入崎岖石径高，山风六月透征袍。岩前久坐无人到，静听松风沸海涛。
游白仁崖二首·其二
作者：王三弼
朝代：明
体裁：七言绝句

松下何劳问小童，白云深处有仙翁。自从觅得长生诀，懒出桃花第一峰。
偶憩景德寺
作者：王三阳
朝代：明
体裁：五言律诗

一官淡武水，胜刹望东城。衲老僧初补，澜幽寺转清。禅心追八景，宦况愧三生。独有波罗月，分湖彻底明。
对瓶梅作
作者：王与胤
朝代：明
体裁：五言绝句

乡思那可禁，况复逢驿使。念我欲归时，已结垂垂子。
正德丙寅冬万州雨雪
作者：王世亨
朝代：明

撒盐飞絮随风度，纷纷著树应无数。严威寒透黑貂裘，霎时白遍东山路。老人终日看不足，尽道天家雨珠玉。世间忽见为祥瑞，斯言非诞还非俗。越中自古元无雪，万州更在天南绝。岩花开发四时春，葛衫穿过三冬月。昨夜家家人索衣，槟榔落尽山头枝。小儿向火围炉坐，百年此事真稀奇。沧海茫茫何恨界，双眸一望无遮碍。风冽天寒水更寒，死鱼人拾市中卖。优渥沾足闻之经，遗蝗入地麦苗生。疾厉不降无夭札，来朝犹得藏春冰。地气自北天下治，挥毫我为将来记。作成一本长篇歌，他年留与观风使。
蘸水凝香在东山岭耕读亭下
作者：王世亨
朝代：明

香阁端山下，霏微四望平。湖光澄藻镜，塔影落孤城。水树连天碧，江烟入夜明。寻芳应有兴，一曲寄吾情。
丙子除夕九江公署作
作者：王世懋
朝代：明

客散空堂鼓角余，还从小吏问爰书。浮踪岂为江山住，傲骨都随岁月除。暝色寒侵双鬓薄，雨声残入一灯疏。年来倍有东流感，不是天涯恨索居。
人日袁考功见过
作者：王世懋
朝代：明
体裁：古风

今年人日百不娱，客游金陵家在吴。金陵春事亦不薄，有官何似当年无。清溪馆前日欲晡，谁其过我袁大夫。喜是旧日高阳徒，十千斗酒不用沽。床头春瓮足百壶，春阴满地云模糊。渡口桃花未著叶，门前杨柳难藏乌。金陵少年紫骊驹，有酒只过秦罗敷。飞光荏苒岁易徂，二毛便欲侵头颅。男儿才拄马曹笏，河山已限黄公垆。仰天且莫歌呜呜，尊中酒尽可复呼。霜落乌啼更明日，摧眉还向府中趋。
初夏田家
作者：王世懋
朝代：明
体裁：古风

本爱园林居，遂与尘世隔。敧枕过鸟啼，初阳在檐隙。揽衣临前除，游目恣所适。蔼蔼千树交，纷纷里烟白。清渠已新苗，高垄尚馀麦。雀乳深茅茨，鱼防閒雈泽。野夫荷锄语，小妇当窗䌟。周览物候齐，憺焉忘朝夕。薄暮池上归，苔痕乱深屐。
助甫中丞为楼汝水之上颜曰绿波赋寄一首
作者：王世懋
朝代：明

百尺清波泻鸭头，美人新筑在河洲。风流张绪偏临水，恨别江淹独倚楼。柳外晴过休汝骑，门前春系下淮舟。近来麟阁能争胜，闲杀眠沙数点鸥。
华夷互市图
作者：王世懋
朝代：明

大漠高空寂建牙，两军相见醉琵琶。天闲苜蓿多羌种，胡女胭脂尽汉家。云里射生旋入市，日中归骑不飞沙。金钱半减犁庭费，五利应知晋史夸。
咏史
作者：王世懋
朝代：明
体裁：古风

列士轻七尺，由来殉知己。知己问为谁，濮阳严仲子。白刃起睚眦，行游报侠累。平生所食客，缓急难可恃。顾盼求贤豪，乃在轵深里。政也方鼓刀，辱此卿相轨。捧觞意何长，肝胆向君委。独行谢车徒，匕首入韩市。鹰击无完肤，馀勇自屠毁。慨意酬所知，雄名付其姊。遐哉壮士规，宁为百金死。仲也何所云，所贵得兹士。三叹令心哀，九原不可起。
复出莆阳即事因之有怀家兄
作者：王世懋
朝代：明

五马骖驔又复东，剧怜行色有壶公。江潮不雨常生白，山叶无霜也自红。野店风腥鱼市近，官桥石老砺房空。亦知橘柚荣堪寄，只是长天少片鸿。
夜泊芙蓉湖玩月
作者：王世懋
朝代：明
体裁：古风

今宵仲冬月，忽发沧洲兴。进艇延素光，开樽坐青镜。霜含烟树远，塔挂寒山静。何处洞箫声，鱼龙夜深听。
天池夜月
作者：王世懋
朝代：明
体裁：七言律诗

华池秋敛玉波停，绝壑松涛壮地灵。万顷晴云湖上白，千峰落日醉中青。支颐坐印莲花石，欹枕还听贝叶经。酒罢不须愁欲暮，自留山月照人醒。
夹竹桃花
作者：王世懋
朝代：明

名花踰岭至，婀娜自成阴。不分芳春色，犹馀晚岁心。绛分疏翠小，青入嫩红深。本识仙源种，无妨共入林。何来武陵色，移植向深闺。叶不迎秋堕，花仍入夏齐。菲菲能拂石，冉冉更成蹊。尚挟风霜气，流莺未敢栖。寂寞谁相问，清斋隔市嚣。忽遗芳树至，应识雅情高。布叶疏疑竹，分花嫩似桃。野人看不厌，常此对村醪。
夹竹桃花·其一
作者：王世懋
朝代：明

名花踰岭至，婀娜自成阴。不分芳春色，犹馀晚岁心。绛分疏翠小，青入嫩红深。本识仙源种，无妨共入林。
夹竹桃花·其三
作者：王世懋
朝代：明

寂寞谁相问，清斋隔市嚣。忽遗芳树至，应识雅情高。布叶疏疑竹，分花嫩似桃。野人看不厌，常此对村醪。
夹竹桃花·其二
作者：王世懋
朝代：明

何来武陵色，移植向深闺。叶不迎秋堕，花仍入夏齐。菲菲能拂石，冉冉更成蹊。尚挟风霜气，流莺未敢栖。
奉答于鳞见赠之作
作者：王世懋
朝代：明
体裁：七言律诗

江上秋空度羽翰，故人千里问加餐。齐纨忽破吴门色，郢雪长飞海国寒。句里青山堪自远，箧中明月傍谁看。思君独夜狂歌发，转向交游把臂难。
如梦令
作者：王世懋
朝代：明

枝上子规犹闹，门外碧梧谁扫。病起不禁秋，倚尽小楼残照。寒峭，寒峭，一夜白苹天老。
宫词
作者：王世懋
朝代：明

一派笙歌出苑墙，隔帘犹自暗闻香。秋来殿殿添宫漏，只有昭阳不夜长。
寄讯蓬莱阁
作者：王世懋
朝代：明
体裁：七言律诗

遥闻高阁俯蓬壶，为问三山定有无。云暖蜃楼朝结市，月寒鲛室夜沉珠。惊湍槛外星河覆，异域尊前岛屿孤。若遇安期须乞枣，莫教秦帝石空驱。
将入舟宿暖泉寺
作者：王世懋
朝代：明

南国莼鲈返季鹰，扁舟欲发过山僧。稻花香里流温液，水月空中出圣灯。夜色苍苍嵩二室，秋风漠漠宋诸陵。村舂犬吠如相应，幽意令人忆右丞。
庐山雪
作者：王世懋
朝代：明

朝日照积雪，庐山如白云。始知灵境杳，不与众山群。树色空中断，泉声天半闻。千崖冰玉里，何处着匡君。
建阳道中夜行口号
作者：王世懋
朝代：明

悔将名姓挂词场，老去传经意转忙。岁事惯从行色尽，宵征偏觉畏途长。春前响急知溪畔，雨外灯微识建阳。潦倒若为持自解，武夷山好荔枝香。
弘农诗
作者：王世懋
朝代：明
体裁：四言诗

清晨脂车，发自陜疆。峻彼两崖，夹毂周行。载驰载西，划然中明。汤汤洪河，忽置我傍。悬流飞沫，既翕且张。终南在南，中条在北。首阳冠之，蒲人所宅。粤有太华，苍然四塞。芙蓉目成，揽之弗得。前琮后璜，遗珠在侧。崤函既穷，会同三方。策我驷马，陟彼高冈。谁谓晋远，一苇可杭。谁谓关长，一丸可望。凌厉顾盼，天风吹裳。昔在战国，角险竞雄。狡焉之辱，山川是蒙。赫赫皇明，车马来同。虽有天险，恃德弗庸。灵蟠瑞凝，乃生钜公。翊我泰阶，郁若高墉。皇皇者华，曰有奔走。观风自东，获我良觏。既嘉既乐，土风之厚。哀彼营窟，亦孔之疚。小臣咨诹，敢告良守。庶无西顾，以摅我后。
春日袁鲁望见过分韵
作者：王世懋
朝代：明
体裁：五言律诗

河朔名仍在，乾坤意未降。酒人唯我共，国士许谁双。秉烛深良夜，听鸡过小窗。挂帆明日去，春色动三江。
春日集袁鲁望斋中遇雪得先字
作者：王世懋
朝代：明
体裁：七言律诗

高斋寒色似春前，坐里梅花慰别筵。不尽黄昏迷海月，长吟白雪醉吴天。梁园此夜传觞促，金谷何人得句先。为报袁安休独卧，浮沉我辈总堪怜。
横塘春泛
作者：王世懋
朝代：明

吴姬小馆碧纱窗，十里飞花点玉缸。腊屐去寻芳草路，青丝留醉木兰艭。山连暮霭迷前浦，云拥春流入远江。棹里横塘听一曲，烟波起处白鸥双。
毛公坛
作者：王世懋
朝代：明
体裁：五言律诗

冲举何年事，空坛向此名。泉疑丹井出，草共讲台平。地尽山形转，林深水气明。班荆坐相视，寂寂愧浮生。
登冯廷尉回澜台
作者：王世懋
朝代：明
体裁：七言律诗

当年抗疏比朝阳，此日登台忆凤凰。拒浪独悬天一柱，溯流常在水中央。江空夜唳华亭鹤，柏老秋凝御史霜。歌罢回澜气萧瑟，至今蛟蜃不能狂。
登峄山后经官桥作
作者：王世懋
朝代：明

偷作闲身上峄山，强留春色马蹄间。棠梨野戍欲飞尽，杨柳官桥犹耐攀。晓月似将闺恨锁，晨风先送梦魂还。年来头鬓元如许，莫道黄尘染更斑。
秋日病起有述
作者：王世懋
朝代：明

江城萧瑟思堪哀，斜日高楼暝色催。短发经秋如落叶，壮心离梦似寒灰。百年自傍愁边枕，万事从倾病后杯。和喜蓬蒿余小径，月明时唤酒人来。
答家兄移文乞休见示
作者：王世懋
朝代：明
体裁：古风

明发怀佳人，宛在漳之湄。华缄披清风，摅情多素辞。归怀岂不喻，要自中所私。烈士轻千金，由来亦徇知。明珠罗南海，百斛致蛾眉。阳城一为悦，膏沐讵辞施。含媚意不前，徘徊翻见疑。蓬心苟难亏，鸾举会有时。自怜东家女，躧步惭令仪。拂拭充下陈，旅进殿诸姬。在贱易成退，为容当向谁。浮沈邴生节，白首以自期。
至漆塘绝顶见太湖
作者：王世懋
朝代：明
体裁：古风

泊舟阊门道，汀渚生夕曛。严程指明发，展侧及宵分。鸡鸣舟人语，柔橹声相闻。浩渺烟波间，鸥鹭自成群。轻霞冠初景，远巘敛馀氛。日出照蟾蜍，髣髴若纤云。停桡止宓妃，击鼓下湘君。情境自怡适，宁知行役勤。
苏幕遮·夏景题茶
作者：王世懋
朝代：明
体裁：词

竹床凉，松影碎。沈水香消，尤自贪残睡。无那多情偏著意。碧碾旗枪，玉沸中泠水。捧轻瓯，沽弱醑。色授双鬟，唤觉江郎起。一片金波谁得似。半入松风，半入丁香味。
解语花·题美人捧茶
作者：王世懋
朝代：明
体裁：词

春光欲醉，午睡难醒，金鸭沈烟细。画屏斜倚。销魂处、漫把凤团剖试。云翻露蕊。早碾破、愁肠万缕。倾玉瓯、徐上闲阶，有个人如意。堪爱素鬟小髻。向璚芽相映，寒透纤指。柔莺声脆。香飘动、唤却玉山扶起。银瓶小婢。偏点缀、几般佳丽。凭陆生、空说茶经，何似侬家味。
过天界寺访半峰师会师偶病强起留宿
作者：王世懋
朝代：明
体裁：五言律诗

匹马到精舍，悠然深薜萝。人声入寺尽，山色闭门多。欲问简编绝，无言钟磬过。心閒病亦好，不为示维摩。
送陆元量出按广右
作者：王世懋
朝代：明
体裁：五言律诗

绣斧下雕题，花骢拂柳嘶。霜清八桂外，云碧五羊西。问俗安烽燧，飞章散鼓鼙。君家一片石，归路好重携。
震泽古柏
作者：王世懋
朝代：明
体裁：五言律诗

水部祠前柏，何年尚郁然。地缘乔木重，树为昔贤传。白鹤云双去，苍龙夜独眠。未须材用世，自有势参天。
饶州公署即事
作者：王世懋
朝代：明

葳蕤锁罢柝声传，粉署沉沉阁篆烟。几树夕阳移榻尽，满庭秋色散衙眠。鸦争熟子时时堕，蛛惜残丝夜夜连。不信成风书狱手，闲来犹藉古人编。
余梦访梅邓尉旁有诗客一唱而梅花与枝俱殒其避俗耶梅真高士哉醒急披衣作诗记梦
作者：王世桢
朝代：明

梅清清入骨，梅贵贵于玉。清贵自贞静，避俗如避毒。所以坐与卧，多在空山曲。无如空山中，亦少幽人躅。折梅梅不嗔，咏梅梅欲哭。寄言作诗人，泾清以渭浊。梅乃真伯夷，耻不食周粟。欲咏宁伐之，可杀不可辱。
一云山小饮徐氏园归途山中作得身字
作者：王世贞
朝代：明

入眼山家事事新，长松历落踞苍旻。苔文剪绿移幽径，竹色分青与近邻。双屐天容归后态，一尊秋属醉馀身。莫愁斜照行相迫，但宿那能问主人。
一剪梅·登道场山望何山作
作者：王世贞
朝代：明

小篮舆踏道场山。坐里青山，望里青山。渐看红日欲衔山，湖上青山，湖底青山。一弯斜抹是何山。道是何山，又问何山。姓何高士住何山，除却何山，更有何山。
丁丑元日试笔
作者：王世贞
朝代：明

今年节物媚吾庐，儿女分行拜起居。官兴尽来知骨肉，主恩深处领樵渔。屠苏到我春从晚，爆竹由他岁惯除。萧散虚窗聊捉笔，可能成就右军书。
丁亥元日即事
作者：王世贞
朝代：明

今岁元正大阴晦，儿童寂寂收笑喧。已无云物媚清旦，祗有雷电摇黄昏。老慵不作画鸡帖，病废何知白虎樽。嗒然匡坐了吾事，莫教剥啄惊柴门。
丁休宁以棘事过金陵见枉有内子之戚思归慰留之
作者：王世贞
朝代：明

彻棘寒花久自黄，留君小住亦无妨。总然叶县能飞舄，其若河阳有悼亡。得句且宽身外事，消忧为发酒中狂。只今循吏兼文苑，屈指何人与雁行。
丁巳春余以青臬朝衡王赐宴殿中大雪有述
作者：王世贞
朝代：明

使者朝逢玉树留，君王设醴殿东头。鳞鳞积素分鸳甃，片片飞花点翠裘。上客无惭梁苑对，何人不羡雪宫游。酡颜缓傍雕栏出，欲唱阳春自寡酬。
丁未计偕将出门夕
作者：王世贞
朝代：明

此夜不忍旦，匆匆垂去家。回看小弱女，犹未解呼爷。冻雪依檐草，轻飙散烛花。莫挥分手泪，吾道自天涯。
丁督护歌
作者：王世贞
朝代：明

督护初北征，挥手便作去。可怜杨子水，画成死生路。红罗八角帐，摺摺鸳鸯嘴。懊念丁督护，不肯为侬死。
丁督护歌·其一
作者：王世贞
朝代：明

督护初北征，挥手便作去。可怜杨子水，画成死生路。
丁督护歌·其二
作者：王世贞
朝代：明

红罗八角帐，摺摺鸳鸯嘴。懊念丁督护，不肯为侬死。
七夕张园遇雨与子相明卿肖甫德甫各赋
作者：王世贞
朝代：明

七月七日雷雨恶，穿萝坼磴沾人衣。即妨河鼓淼难渡，欲挽仙槎高未归。海内风尘余转拙，人间岐路会仍稀。歌长酒醒不知曙，骤有空林乌鹊飞。
七夕江州道中
作者：王世贞
朝代：明

令节从谁赏，扁舟兴自赊。赛江馀酒脯，远市少茶瓜。不拟明河咏，从他上汉槎。残机未成匹，吾醉一思家。彩艗凌波上，宛非尘世间。鹊桥元汉渚，鹤驾自缑山。天意高难乞，吾侪拙更閒。回光总如练，或恐厌衰颜。
七夕江州道中·其一
作者：王世贞
朝代：明

令节从谁赏，扁舟兴自赊。赛江馀酒脯，远市少茶瓜。不拟明河咏，从他上汉槎。残机未成匹，吾醉一思家。
七夕江州道中·其二
作者：王世贞
朝代：明

彩艗凌波上，宛非尘世间。鹊桥元汉渚，鹤驾自缑山。天意高难乞，吾侪拙更閒。回光总如练，或恐厌衰颜。
七夕汪李二丈同过饯谢山人
作者：王世贞
朝代：明

兹会遽为别，六街愁思生。月沈河不见，鹊迥夜无声。波浪鱼龙卧，关山鸿雁征。天孙一夕语，国士九秋情。逐世吾何拙，离居各未平。明河无捷路，梁苑有高名。缥缈低云树，羁栖隔露茎。年年当此夜，念尔若为情。
七夕病中
作者：王世贞
朝代：明

病骨萧然一叶秋，疏帘不卷绛河幽。茶瓜酒果从无分，不起人天两地愁。邻家乞巧候天孙，月转参横不掩门。拙癖病来逾自爱，卧陪孤影度黄昏。共君闲傍小溪行，爱弟东庄看犊耕。许与曼殊能许未，虽游族姓不求名。沈郎征事近何如，旗鼓萧翁尚有余。嗒尔相看无一句，可能消尽腹中书。
七夕病中·其一
作者：王世贞
朝代：明

病骨萧然一叶秋，疏帘不卷绛河幽。茶瓜酒果从无分，不起人天两地愁。
七夕病中·其三
作者：王世贞
朝代：明

共君闲傍小溪行，爱弟东庄看犊耕。许与曼殊能许未，虽游族姓不求名。
七夕病中·其二
作者：王世贞
朝代：明

邻家乞巧候天孙，月转参横不掩门。拙癖病来逾自爱，卧陪孤影度黄昏。
七夕病中·其四
作者：王世贞
朝代：明

沈郎征事近何如，旗鼓萧翁尚有余。嗒尔相看无一句，可能消尽腹中书。
七夕过宋丈宪副
作者：王世贞
朝代：明

稍觉城乌隐，天孙可见过。巧应非尔力，拙自定谁多。馀兴残瓜果，新凉进芰荷。还怜宋之问，不拟赋明河。
七夕过李通政伯玉
作者：王世贞
朝代：明

小暑初残节序嘉，探书因过邺侯家。诸峰似取支机石，一水曾通贯月查。巧向天孙分杼柚，工从司马咏琵琶。清朝酒醒犹疑梦，玉露分明染鬓华。
七年前为在明赋此十绝句今春在明遇余吴阊复出卷索书之时余二人各挂冠久矣因题二绝于后
作者：王世贞
朝代：明

当年楚馆咏江篱，忽戴宫花集凤池。何限幽芳领秋意，于今方是属君时。才谈访旧便欣然，更怯长江浪拍天。十绝新题挂君壁，似应翻胜子猷船。
七年前为在明赋此十绝句今春在明遇余吴阊复出卷索书之时余二人各挂冠久矣因题二绝于后·其一
作者：王世贞
朝代：明

当年楚馆咏江篱，忽戴宫花集凤池。何限幽芳领秋意，于今方是属君时。
七年前为在明赋此十绝句今春在明遇余吴阊复出卷索书之时余二人各挂冠久矣因题二绝于后·其二
作者：王世贞
朝代：明

才谈访旧便欣然，更怯长江浪拍天。十绝新题挂君壁，似应翻胜子猷船。
七日夜女歌
作者：王世贞
朝代：明

一夕当一年，一年千万年。不那扶桑君，驱轮警我眠。
七星峰
作者：王世贞
朝代：明

天上白榆秋历历，人间翠岭昼亭亭。自从题壁新诗就，北斗行中见一星。
七月望夕大参郑邦用佥事蔡景明戢敬之邀游赤壁二首
作者：王世贞
朝代：明

宾主西南胜事并，此游端足慰平生。杯仍七月称秋望，赋是双珠可夜明。战血至今高壁色，词源终古大江声。与君聊释盈虚意，忽听山城漏五更。将坛文苑代称雄，指点千年感慨同。名在江山翻借色，事过天地竟何功。乡心暂托烹鲈后，客梦都抛别鹤中。秋月偶圆风自好，坐来群绪为君空。
七月望夕大参郑邦用佥事蔡景明戢敬之邀游赤壁二首·其一
作者：王世贞
朝代：明

宾主西南胜事并，此游端足慰平生。杯仍七月称秋望，赋是双珠可夜明。战血至今高壁色，词源终古大江声。与君聊释盈虚意，忽听山城漏五更。
七月望夕大参郑邦用佥事蔡景明戢敬之邀游赤壁二首其二
作者：王世贞
朝代：明
体裁：七言律诗

将坛文苑代称雄，指点千年感慨同。名在江山翻借色，事过天地竟何功。乡心暂托烹鲈后，客梦都抛别鹤中。秋月偶圆风自好，坐来群绪为君空。
万松亭
作者：王世贞
朝代：明

苏门山人坐啸，华阳隐居卧游。嘈然数部鼓吹，犹自传响山头。
三五七言·春汎
作者：王世贞
朝代：明

兰为楫，桂为桨。春波既摇裔，春日仍骀荡。归到横塘市欲收，平林一抹苍烟上。
三五七言·秋江辞
作者：王世贞
朝代：明

风江秋，风叶愁。孤云阁远屿，一雁落汀洲。贪看十五焦山月，帆到金陵不肯收。
三公峰
作者：王世贞
朝代：明

金顶炜煌帝座开，三峰那不号三台。雨后前山飞瀑过，共言天上白麻来。
三月三十日郊外小饮兼有所感
作者：王世贞
朝代：明

近出看栽柳，重来绿护人。纵迟今日暮，已判隔年春。酒盏深难却，花枝强当新。绮罗犹杜曲，钟鼓任平津。放荡群谋笑，生疏万事嗔。祇应儿女计，未敢问垂纶。
三月三日屋后桃花下与儿子小酌红酒因忆昨岁从吴明卿诸楚人于弇园褉饮遂成一排律
作者：王世贞
朝代：明
体裁：七言排律

去岁三月复三日，忽逢楚狂为楚歌。即无草圣愧逸少，雅有兰亭如永和。故知故事不可再，避人避地将谁过。家西一湾小曲水，屋后半榻贫维摩。偶然儿子致红友，聊为桃花飞白波。盘餐第输狗杞美，鼓吹其奈鸢筝多。挚虞小儒不解事，无可韨除如我何。
三月晦尽行高苑道中大风
作者：王世贞
朝代：明

三春行已尽，万象施仍偏。败屋蛛凭网，荒村柳但眠。白如瓯脱地，青岂汶阳田。为语流已态，将无愧俸钱。日色虚骀荡，风沙太獝狂。已令花似雪，复要鬓如霜。薄宦春从失，将归老不妨。青帘浊醪在，遮莫唤谁尝。
三月晦尽行高苑道中大风·其一
作者：王世贞
朝代：明

三春行已尽，万象施仍偏。败屋蛛凭网，荒村柳但眠。白如瓯脱地，青岂汶阳田。为语流已态，将无愧俸钱。
三月晦尽行高苑道中大风·其二
作者：王世贞
朝代：明

日色虚骀荡，风沙太獝狂。已令花似雪，复要鬓如霜。薄宦春从失，将归老不妨。青帘浊醪在，遮莫唤谁尝。
三月晦日助甫见甫于使院清美堂联句因赠
作者：王世贞
朝代：明

铃阁初开兴不孤，醉来时复对乌乌。山低送绿看时失，叶密欺红数欲无。雅为恋春期秉烛，那知代月有联珠。明朝更是清和候，萧洒齐纨佐玉壶。
三杨诗
作者：王世贞
朝代：明

矫矫射洪君，累资奉卿列。勋称或后人，所治多惠辙。金紫外相縻，生平一短褐。权貂干天纪，况挟左道蠥。内禅移襁褓，社稷丝系绝。群公满台省，往往比稷卨。相顾但摇首，彼睹恒结舌。君也义所愤，草奏遂身诀。神仙归杳茫，药石吐祻孽。秦王与汉武，远鉴乃昭晰。岐嶷固齐圣，万几恐未哲。臣某甘砧盎，为国谋岂拙。是时阊阖开，宿卫浴金铁。一传常侍诏，班行胆为裂。青天朱云槛，碧日苌弘血。皇灵终动变，魑魈亦归灭。至今穆清表，帝座烱长彻。国事甘一身，微诚竟何雪。万古涪江流，剑岭更巀嵲。天地气不灭，今古递流行。岩岩富平君，所得何太赢。朝籍未云久，浩然厌承明。绌志终老亲，食力乃躬耕。贷粟耻监河，独行异于陵。峨峨獬豸冠，一出狐豕惊。两分既以展，慷慨示平生。訾亹探乱源，力欲奸谀清。屈指及四五，天怒不为恒。九关下虎豹，白日纷雷霆。沈冥狴犴间，血肉浩纵横。十载无生晷，万死有馀诚。荷校诵遗编，庶几演周经。茹甘岂以蓼，就燠岂以冰。诚知非身计，心各有重轻。终荷帝垂察，役服等齐氓。未永鼓腹游，溘哉大命倾。此疏忆昨传，夜灯尽荧荧。片纸或只言，若引九鼎絙。归骨二华颠，咸秦遍精灵。踯躅广莫间，乾坤迫迟暮。一接容城生，遂令豁衷素。往者大难集，边尘窘天步。？藩托援师，皇诚柰深顾。阴谋重借寇，耗我黔首赋。谓遘互市欢，弭其来侵路。生也叫阊阖，画沙请前箸。堂堂如中国，戚戚仅奸竖。障尉适穷边，年命不反悟。乾威■竖魄，伏机乃大露。命尔尚书郎，忧天渐成痼。赐环主恩深，请剑臣节固。安危托将相，腹心横巨蠹。岂惟臣私愤，万口胁莫吐。吏议既以深，龙鳞遂终忤。惨淡滨海臣，传章复寻讣。夕卧五四起，明河望东注。颇闻草奏时，业已为棺具。元造竟何心，茫茫一身付。所忧在国谋，敌志谐举措。大泽沦兼城，澜涛谁能募。
三杨诗·其一
作者：王世贞
朝代：明

矫矫射洪君，累资奉卿列。勋称或后人，所治多惠辙。金紫外相縻，生平一短褐。权貂干天纪，况挟左道蠥。内禅移襁褓，社稷丝系绝。群公满台省，往往比稷卨。相顾但摇首，彼睹恒结舌。君也义所愤，草奏遂身诀。神仙归杳茫，药石吐祻孽。秦王与汉武，远鉴乃昭晰。岐嶷固齐圣，万几恐未哲。臣某甘砧盎，为国谋岂拙。是时阊阖开，宿卫浴金铁。一传常侍诏，班行胆为裂。青天朱云槛，碧日苌弘血。皇灵终动变，魑魈亦归灭。至今穆清表，帝座烱长彻。国事甘一身，微诚竟何雪。万古涪江流，剑岭更巀嵲。
三杨诗·其三
作者：王世贞
朝代：明

踯躅广莫间，乾坤迫迟暮。一接容城生，遂令豁衷素。往者大难集，边尘窘天步。？藩托援师，皇诚柰深顾。阴谋重借寇，耗我黔首赋。谓遘互市欢，弭其来侵路。生也叫阊阖，画沙请前箸。堂堂如中国，戚戚仅奸竖。障尉适穷边，年命不反悟。乾威■竖魄，伏机乃大露。命尔尚书郎，忧天渐成痼。赐环主恩深，请剑臣节固。安危托将相，腹心横巨蠹。岂惟臣私愤，万口胁莫吐。吏议既以深，龙鳞遂终忤。惨淡滨海臣，传章复寻讣。夕卧五四起，明河望东注。颇闻草奏时，业已为棺具。元造竟何心，茫茫一身付。所忧在国谋，敌志谐举措。大泽沦兼城，澜涛谁能募。
三杨诗·其三
作者：王世贞
朝代：明
体裁：古风

踯躅广莫间，乾坤迫迟暮。一接容城生，遂令豁衷素。往者大难集，边尘窘天步。�藩托援师，皇诚柰深顾。阴谋重借寇，耗我黔首赋。谓遘互市欢，弭其来侵路。生也叫阊阖，画沙请前箸。堂堂如中国，戚戚仅奸竖。障尉适穷边，年命不反悟。乾威■竖魄，伏机乃大露。命尔尚书郎，忧天渐成痼。赐环主恩深，请剑臣节固。安危托将相，腹心横巨蠹。岂惟臣私愤，万口胁莫吐。吏议既以深，龙鳞遂终忤。惨淡滨海臣，传章复寻讣。夕卧五四起，明河望东注。颇闻草奏时，业已为棺具。元造竟何心，茫茫一身付。所忧在国谋，敌志谐举措。大泽沦兼城，澜涛谁能募。
三杨诗其二
作者：王世贞
朝代：明
体裁：古风

天地气不灭，今古递流行。岩岩富平君，所得何太赢。朝籍未云久，浩然厌承明。绌志终老亲，食力乃躬耕。贷粟耻监河，独行异于陵。峨峨獬豸冠，一出狐豕惊。两分既以展，慷慨示平生。訾亹探乱源，力欲奸谀清。屈指及四五，天怒不为恒。九关下虎豹，白日纷雷霆。沈冥狴犴间，血肉浩纵横。十载无生晷，万死有馀诚。荷校诵遗编，庶几演周经。茹甘岂以蓼，就燠岂以冰。诚知非身计，心各有重轻。终荷帝垂察，役服等齐氓。未永鼓腹游，溘哉大命倾。此疏忆昨传，夜灯尽荧荧。片纸或只言，若引九鼎絙。归骨二华颠，咸秦遍精灵。
三洲歌
作者：王世贞
朝代：明

阿母见钱喜，女今见钱悲。金铸估客身，不得好心期。万斛峨珂舟，人道是珍贿。一头载红妆，一头载绿蚁。船过第三洲，日落门前树。定有可憎人，侬今不肯住。
三洲歌
作者：王世贞
朝代：明

龙须编作席，象牙装作床。不用侬双腕，那得稳著郎。
三洲歌·其一
作者：王世贞
朝代：明

阿母见钱喜，女今见钱悲。金铸估客身，不得好心期。
三洲歌·其三
作者：王世贞
朝代：明
体裁：乐府曲辞

舡过第三洲，日落门前树。定有可憎人，侬今不肯住。
三洲歌·其三
作者：王世贞
朝代：明

船过第三洲，日落门前树。定有可憎人，侬今不肯住。
三洲歌·其二
作者：王世贞
朝代：明

万斛峨珂舟，人道是珍贿。一头载红妆，一头载绿蚁。
三笑亭有感
作者：王世贞
朝代：明

昔闻虎溪笑，谓已契无言。及览般若愿，犹觉有待烦。青山不点头，白莲腐其根。净土何必归，况乃思雁门。
三良诗
作者：王世贞
朝代：明

白日归苞栎，荒飙助游环。阗道俱声咽，叹息此三贤。临穴惴惴下，彷徨顾平原。奄仲即长昏，针虎亦何怨。逝者许一身，存者留一言。清渭东南外，谁不忿王官。戎乐既销亡，回首见雍川。扣角与负薪，各自爱其全。惜哉百夫特，粉黛同所天。
三节妇行凡五解
作者：王世贞
朝代：明

两儿奉一父，累累三少年。数促理则绵，欣欣在黄泉。两妇奉一姑，皤皤三华颠。神往形尚留，戚戚穗帷前。死者当不生，生者须竟死。冥冥剖冰心，戚戚报君子。天上亦有星，地下亦有山。山山粲者何，万古同精坚。我歌节妇行，采风荐彤史。后有曹大家，前有刘中垒。
三节妇行凡五解
作者：王世贞
朝代：明
体裁：乐府曲辞

两儿奉一父，累累三少年。数促理则绵，欣欣在黄泉。两妇奉一姑，皤皤三华颠。神往形尚留，戚戚繐帷前。死者当不生，生者须竟死。冥冥剖冰心，戚戚报君子。天上亦有星，地下亦有山。山山粲者何，万古同精坚。我歌节妇行，采风荐彤史。后有曹大家，前有刘中垒。
三迭韵和徐宗伯大士斋韵
作者：王世贞
朝代：明

轻世那能似鲁连，祗因贪结海山缘。偶逢居士论初地，却引私陀礼梵天。白马东来无法授，青牛西去有经传。但教心境长如水，不碍真如不碍玄。
三迭韵徐宗伯劝驾之作
作者：王世贞
朝代：明

老衰那敢信吾斯，才拙宁须用可期。萧飒蛾眉应少妒，嗫嚅鸡肋反堪疑。命如侯白聊称厚，身学杨朱祗自私。闻道汉廷新礼乐，知公不忍负清时。
三迭韵答太仆王翁
作者：王世贞
朝代：明

三楚骚坛独汝贤，五朝流辈让君先。名缘洗耳逢人说，句自从心以后传。荏苒可忘辞印事，依稀垂及杖朝年。怪来百战难为敌，才接前茅已索然。
三送与绳至奣子
作者：王世贞
朝代：明

两岸朱衣送宰官，中流衲子话团圞。自怜不了能仁字，归卧杉龛萝月寒。
三饮子念放歌一章
作者：王世贞
朝代：明

生不愿作平津客，但愿一岁一醉曹郎席。昨者饮醇兼击鲜，自言多收十斛麦。今年麦田半欲赭，门前车马浑无色。主人唤客客且休，男儿有身千不忧。盘龙少小掷百万，君卿焉肯鲭五侯。豫章食单阙黄颔，襄阳垆畔饶槎头。争枭夺雉欢未足，床底牢槽滴寒玉。狂呼大白不肯辞，倏忽银灯看成绿。明朝有兴仍能来，鹔鹴一脱宁复回。邯郸市金高北斗，平原小儿安在哉。
上人将谒补陀过金陵谒诗为别
作者：王世贞
朝代：明

百日都无一日闲，暂闲如在补陀山。难将面目从师勘，且向潮音洞里还。宝地莲花不动尊，如何移足向红尘。请公但问金陵客，若个能抛火宅身。
上人将谒补陀过金陵谒诗为别·其一
作者：王世贞
朝代：明

百日都无一日闲，暂闲如在补陀山。难将面目从师勘，且向潮音洞里还。
上人将谒补陀过金陵谒诗为别·其二
作者：王世贞
朝代：明

宝地莲花不动尊，如何移足向红尘。请公但问金陵客，若个能抛火宅身。
上人自峨眉来云欲涉海礼补陀北礼五台走笔二绝赠之
作者：王世贞
朝代：明

曾栖巴蜀峨眉顶，远见西天鹫岭无。昨夜普贤乘白象，向余先解髻中珠。峨眉十载住不足，南礼潮音北五台。巴劫半生何处是，眼前谁个不如来。
上人自峨眉来云欲涉海礼补陀北礼五台走笔二绝赠之·其一
作者：王世贞
朝代：明

曾栖巴蜀峨眉顶，远见西天鹫岭无。昨夜普贤乘白象，向余先解髻中珠。
上人自峨眉来云欲涉海礼补陀北礼五台走笔二绝赠之·其二
作者：王世贞
朝代：明

峨眉十载住不足，南礼潮音北五台。巴劫半生何处是，眼前谁个不如来。
上刘少司马朝宗二首
作者：王世贞
朝代：明

即看恩许鉴湖滨，犹忆先朝宠命频。绿野旧为开府地，赤松今是避侯人。囊中大药时时裹，箧里阴符字字论。解道蓬蒿三径合，可容云色碍蒲轮。中丞鞭净郁蓝回，将作云连嵽嵲开。三疏暂归横海节，百年谁似补天才。仙芝玉术扶调鼎，沆露浆霞引寿杯。剩有丹衷悬魏阙，将因起色上吴台。
上刘少司马朝宗二首·其一
作者：王世贞
朝代：明

即看恩许鉴湖滨，犹忆先朝宠命频。绿野旧为开府地，赤松今是避侯人。囊中大药时时裹，箧里阴符字字论。解道蓬蒿三径合，可容云色碍蒲轮。
上刘少司马朝宗二首其二
作者：王世贞
朝代：明
体裁：七言律诗

中丞鞭净郁蓝回，将作云连嵽嵲开。三疏暂归横海节，百年谁似补天才。仙芝玉术扶调鼎，沆露浆霞引寿杯。剩有丹衷悬魏阙，将因起色上吴台。
上声歌
作者：王世贞
朝代：明

闻郎好新变，缓歌为上声。危弦依柱走，犹是故时情。百层黄蜂蜡，里有苏合油。不得郎手擘，芬芳中自愁。
上声歌·其一
作者：王世贞
朝代：明

闻郎好新变，缓歌为上声。危弦依柱走，犹是故时情。
上声歌·其二
作者：王世贞
朝代：明

百层黄蜂蜡，里有苏合油。不得郎手擘，芬芳中自愁。
上巳与赵宪副郊游赵取小妇由关中适至口占戏之
作者：王世贞
朝代：明

秦中好女胜罗敷，翡翠为裳香作车。不用相逢问夫婿，东方千骑上头居。千金西去买娉婷，万树梨花敛色迎。闻道燕京誇祓禊，让君先赋丽人行。
上巳与赵宪副郊游赵取小妇由关中适至口占戏之·其一
作者：王世贞
朝代：明

秦中好女胜罗敷，翡翠为裳香作车。不用相逢问夫婿，东方千骑上头居。
上巳与赵宪副郊游赵取小妇由关中适至口占戏之·其二
作者：王世贞
朝代：明

千金西去买娉婷，万树梨花敛色迎。闻道燕京誇祓禊，让君先赋丽人行。
上巳初晴同戚生小亭对酌
作者：王世贞
朝代：明
体裁：七言律诗

三月三日日初新，雨雨风风成一春。柳条媚景乍舒盻，桃花勒寒微放颦。会稽山阴足禊事，长安水边多丽人。故乡京国那在眼，与子且爱樽前身。
上巳初晴同戚生小亭对酌
作者：王世贞
朝代：明

三月三日日初新，雨雨风风成一春。柳条媚景乍舒盻，桃花勒寒微放颦。会稽山阴足褉事，长安水边多丽人。故乡京国那在眼，与子且爱樽前身。
上巳同茂秦子与顺甫游姚令园分韵
作者：王世贞
朝代：明

上巳游中得，园亭兴未涯。蜂须低罥蕊，雀乳细穿花。水曲青丝笮，林间白鼻騧。亦知催暮景，宁忍掷春华。小苑能栽竹，同心有握兰。爱看春水漫，贪惜酒杯难。日缓桃花暝，天留薜荔寒。未须论节序，休沐便为欢。故人同载酒，策马问柴桑。鴂候千花乐，蚕阴百草香。共惊醒后字，还促醉馀觞。君借春波浣，缁尘已建章。
上巳同茂秦子与顺甫游姚令园分韵·其一
作者：王世贞
朝代：明

上巳游中得，园亭兴未涯。蜂须低罥蕊，雀乳细穿花。水曲青丝笮，林间白鼻騧。亦知催暮景，宁忍掷春华。
上巳同茂秦子与顺甫游姚令园分韵·其三
作者：王世贞
朝代：明

故人同载酒，策马问柴桑。鴂候千花乐，蚕阴百草香。共惊醒后字，还促醉馀觞。君借春波浣，缁尘已建章。
上巳同茂秦子与顺甫游姚令园分韵其二
作者：王世贞
朝代：明
体裁：五言律诗

小苑能栽竹，同心有握兰。爱看春水漫，贪惜酒杯难。日缓桃花暝，天留薜荔寒。未须论节序，休沐便为欢。
上帝之什十四章
作者：王世贞
朝代：明
体裁：四言诗

上帝曰咨，爰揽宏纲。海内宴然，日月重光。泗流汤汤，厥源清明，遹发我高皇。（一章）上帝曰咨，祖仁玄德惟身，湛泽惟民。天之既厌元，则莫我屯。云龙骧骧，艮索乃降。（二章）笃高皇帝，锡之益益。用凶德，蚤罹于厄。亦勤于穑，亦逃于释。是省是即，靡务不绎。（三章）笃高皇，有晦含章。迫发厥庆，烈烈元戎。在濠之阳，骏拔于行。谋夫孔臧，遂纂大邦。（四章）天之辟隘，维江若带。惟钟若砺，楼船叇叇。旭日在铠，抚有江介。以刘蟊虿，是蒂是刈。（五章）彭蠡浑浑，火波掣云。旦师陈军，立埽厥氛。震泽之濆，踯躅惟羵。王旅于勤，袒缚以奔。（六章）帝省其配，淑人后氏。夙夜在公，言御言剂。帝省其辅，曰善长基，如心如股。曰达遇春，如髀如膂。（七章）达往徂征，驷车彭彭。庵庐冥冥，如岳不惊。春也辅行，喑乌迅霆。飘摇旆旌，目靡衡兵。（八章）玄黄在筐，浆食攸同。九衢若夷，市不改容。胡遁于荒，民即其宫。谁其将者，太傅魏公。（九章）乃下闽粤，乃徂岭服。田秦巴蜀，滇池羌笮。庸麇百濮，不宁方来，悉臣悉仆。（十章）元之孙子，厥丽靡纪。改辫承冠，盘躄其趾。诗书九有，曷不汪濊。载俶昆弟，载俶父子。明明日月，阖辟更始。（十一章）于戏高皇，焕肃其制。济济列辟，大夫三事。亦既精白，亦既凛畏。无谪于室，动言及累。（十二章）于戏高皇，圣躬聿脩。翼翼小心，以敬迓休。声色无荒，无畋于游。无好是卮言，无忽是远犹。（十三章）莫崇匪乾，峻功符之。莫丽匪阳，昭明仪之。式廓版图，寓宇其家。光彼黄虞，曷厉是涤除。唯俭唯恭，皇贲厥谟。（十四章）
上庐山天池寺
作者：王世贞
朝代：明

使君五马一踟蹰，为爱匡山胜不虚。亭出御书天子鄣，水成仙乐圣僧庐。微阴液雪瑶时破，寒色留枫绣自如。未有仙才同谢监，将分佛地卜吾居。
上方废寺
作者：王世贞
朝代：明

苍翠望犹合，丹青看渐微。化城随劫坏，贫里见僧归。古木径路改，空山樵采稀。萧条住心退，迤逦下斜晖。
上谷杂咏
作者：王世贞
朝代：明

十万嫖姚骑，纵横大漠旁。至今闻瀚海，不敢道杨王。铁劵埋秋雨，金戈卧晓霜。抚髀人自急，高冢下牛羊。尚忆谭家马，骄嘶紫塞中。王庭愁汉月，边羽快秋风。一战人谁得，孤城地已空。不知麟阁上，寂寞渐谁功。海内兵戈遍，兹方可晏然。生儿恒守舍，与鬼不分年。马失来时道，雕盘战后天。城中七万户，箫鼓旧喧阗。彍骑名非少，司农日不供。黄金仍道路，白羽转从容。自昔乘春障，何人念夕烽。饱飞诸节度，宁羡彻侯封。
上谷杂咏·其一
作者：王世贞
朝代：明

十万嫖姚骑，纵横大漠旁。至今闻瀚海，不敢道杨王。铁劵埋秋雨，金戈卧晓霜。抚髀人自急，高冢下牛羊。
上谷杂咏·其四
作者：王世贞
朝代：明

彍骑名非少，司农日不供。黄金仍道路，白羽转从容。自昔乘春障，何人念夕烽。饱飞诸节度，宁羡彻侯封。
上谷杂咏其三
作者：王世贞
朝代：明
体裁：五言律诗

海内兵戈遍，兹方可晏然。生儿恒守舍，与鬼不分年。马失来时道，雕盘战后天。城中七万户，箫鼓旧喧阗。
上谷杂咏其二
作者：王世贞
朝代：明
体裁：五言律诗

尚忆谭家马，骄嘶紫塞中。王庭愁汉月，边羽快秋风。一战人谁得，孤城地已空。不知麟阁上，寂寞渐谁功。
上谷督抚诸公修诸边有感
作者：王世贞
朝代：明

汉家车骑数移屯，烽火何当慰至尊。实有诸侯城上谷，虚劳万马粟中原。朝廷岂问于䰄咏，使者宁为鞅掌言。北望王庭今咫尺，国殇零落畏招魂。
下彭城而南微雨即事
作者：王世贞
朝代：明

稍尽彭城山，悠然见清淮。微雨虽沾衣，能令山色佳。出没前后旌，浮云时与偕。浊酒两三行，聊以佐归怀。
下缥渺峰由西湖历东湖抵资庆诸寺
作者：王世贞
朝代：明

傲睨穷四周，轻风信余屧。既谢上岭危，颇忻下山捷。澄湖夹双瞳，乔松振千鬣。稍深疑无地，忽转长天接。古刹藏白云，疏林出红叶。估客喧归步，渔舟满收夹。饭候寻寺钟，菌香吐僧榼。斟酌声闻酒，颠倒居士祫。冥醉时一醒，空青忽交睫。
不佞故尝为冢宰杨公歌桃花岭矣复以郡丞王侯请得五言古体一章知公梦寐兹岭当不厌余言之渎也
作者：王世贞
朝代：明

仙人至东海，遗此瑶台核。谁云下土薄，种之不遽植。二月三月来，千枝万枝拆。悬旭恒炫昼，蒸霞仍烂夕。雨过媚紫琼，风回碎红珀。四皓岂避秦，偶如武陵客。攀条掇其英，乐与同颜色。何必结实成，然后生羽翼。却指上林春，春光渐狼籍。
不寐
作者：王世贞
朝代：明

幞被据匡床，薰炉袅篆香。绪风低宿树，孤月净兼霜。戍鼓交偏缓，寒鸡报转长。不眠须起舞，尘匣暗干将。
与于鳞别二三子即席分韵
作者：王世贞
朝代：明

不辞杯酒醉，山水尽君操。去住他人并，行藏异代劳。中原莽星斗，大陆骤风涛。尚有刀环色，能令汉日高。
与于鳞诸子即席分赋得怀太湖阴字
作者：王世贞
朝代：明

具区南浸女牛临，万顷沧波千尺深。雨霁虹桥秋滟滟，天低鼍窟昼阴阴。吴王列宴乌栖曲，越女明妆鼓枻吟。客醉向誇湖上乐，一从金马便浮沈。
与俞按察登大佛阁分韵得深字
作者：王世贞
朝代：明

霜旌逗玄刹，秋色满祗林。万井夕阳尽，诸天云树深。醉来扶感慨，别至畏登临。君欲弹流水，谁传空外音。
与元驭宗伯家驭及吾弟敬美二学宪陪杨大宗伯月夜沿流泊西墅作
作者：王世贞
朝代：明

娄子城头生暮烟，坐深争爱月娟娟。兰桡信水知何处，蜡屐穿林亦偶然。但语襟期俱有素，即谈朝市不妨玄。机忘已信眠鸥熟，绶解那劳醉尉怜。
与吕生谈有感
作者：王世贞
朝代：明

仕路无拙速，众口令亲疏。吾本不忧怫，谁能使之愉。一语朝不谋，夕当赋归欤。云霞傍人生，天地待心舒。试与论往事，且复探故书。峥嵘后来薪，掩抑前钓鱼。物情固何极，意足恒自如。
与周公瑕袁鲁望张伯起舍弟访要离墓分韵得幽字
作者：王世贞
朝代：明

杖策携樽选胜游，古墩残堞境仍幽。千年草傍梁鸿泪，万里潮分伍员愁。病后风尘贪自保，醉来然诺暂堪酬。延陵故有遗祠在，暮色苍茫未可求。
与周叔夜论诗
作者：王世贞
朝代：明

近来称作者，屈指问知音。骨格谁真近，声名尔自寻。中天秀岳色，大海郁龙吟。一出无今古，时才总陆沉。
与子与诸君即席分赋得瓜
作者：王世贞
朝代：明

缑圃垂玄骭，雕盘荐绿沉。疑萍耀朝日，过麝失春阴。黄台太子咏，青门故侯吟。假彼寒暑候，消予荣辱心。
与张王二君弥陀寺小饮二君有惠政吾郡时王与余谈禅而张旨在玄不甚荅戏成三绝
作者：王世贞
朝代：明

一尊萧寺鬓毛新，醉后那论主与宾。我梦未醒君梦觉，可能还唤梦中人。参差棠树五湖滨，福在人天慧在身。争似懒夫穷彻骨，西方处处是迷津。张君杜口为尊玄，王子纵横岂离禅。任是法门吾不会，一杯还向炕头眠。
与张王二君弥陀寺小饮二君有惠政吾郡时王与余谈禅而张旨在玄不甚荅戏成三绝·其一
作者：王世贞
朝代：明

一尊萧寺鬓毛新，醉后那论主与宾。我梦未醒君梦觉，可能还唤梦中人。
与张王二君弥陀寺小饮二君有惠政吾郡时王与余谈禅而张旨在玄不甚荅戏成三绝其三
作者：王世贞
朝代：明
体裁：七言绝句

张君杜口为尊玄，王子纵横岂离禅。任是法门吾不会，一杯还向炕头眠。
与张王二君弥陀寺小饮二君有惠政吾郡时王与余谈禅而张旨在玄不甚荅戏成三绝其二
作者：王世贞
朝代：明
体裁：七言绝句

参差棠树五湖滨，福在人天慧在身。争似懒夫穷彻骨，西方处处是迷津。
与徐汝南过许给事饮作许素精事馔是夕特穷水陆畅饮至醉
作者：王世贞
朝代：明

今夕何夕兴不孤，锦堂烛煖红珊瑚。尊中若下谁可拟，眼底高阳何处无。主人自为孺子榻，下客叨入郇公厨。当门乌语树将白，犹自狂吟倾玉壶。
与抑之游虎丘寺
作者：王世贞
朝代：明

风至开山阁，云归卧佛床。薄岩施屐易，疏竹进床凉。醉益狂奴态，游偏傲吏长。兴酣公莫舞，秋色起干将。
与故关张将军谈旧事有感
作者：王世贞
朝代：明

太息时才老，殷忧战地深。毋谈旧开府，吾听忽沾襟。卖剑中年事，伤弓此日心。唯应解严后，归钓五湖阴。
与故赵使君登定州塔
作者：王世贞
朝代：明

灵鹫名藩驻，神龙法藏蟠。绛河潆井干，朱网罥天门。象外仙都广，寰中欲界尊。下方自风雨，绝顶半乾坤。眺拥千家出，歌迎万铎喧。驱车燕使者，题壁赵王孙。水合卢奴树，云冥鼓子村。语来心已净，不必问销魂。
与敬美少参登太和绝顶二首
作者：王世贞
朝代：明

季夏朔日凉翛然，我携叔申朝上玄。双璧乍联堪代月，九阍初近莫谈天。青羊涧暖虹腰度，白马岩高练影悬。暂似五城鳌顶会，诘朝分手傍风烟。无妨蜡屐并登危，碧汉泓澄欲四垂。极北三尖疑华掌，天西一抹是峨眉。灵风暗送双成管，宿雾初收玄武旗。已是壮游殊未快，何如纳节领真祠。
与敬美少参登太和绝顶二首·其一
作者：王世贞
朝代：明

季夏朔日凉翛然，我携叔申朝上玄。双璧乍联堪代月，九阍初近莫谈天。青羊涧暖虹腰度，白马岩高练影悬。暂似五城鳌顶会，诘朝分手傍风烟。
与敬美少参登太和绝顶二首其二
作者：王世贞
朝代：明
体裁：七言律诗

无妨蜡屐并登危，碧汉泓澄欲四垂。极北三尖疑华掌，天西一抹是峨眉。灵风暗送双成管，宿雾初收玄武旗。已是壮游殊未快，何如纳节领真祠。
与敬美弟初出郭宿故墅
作者：王世贞
朝代：明

岁晏冥鸿忆序归，秋深老桧冒霜肥。居然北郭双蓝舆，对是南山一布衣。田父酒深能见狎，贵人交浅任相非。柴门促膝藜羹好，不为高阳旧侣稀。稚子犹能指二王，那知小令更清狂。头颅不傍世人老，骨肉无如昆弟长。岂为池塘生好句，已胜风雨对匡床。中宵错讶埙篪奏，次第黄庭诵未央。
与敬美弟初出郭宿故墅·其一
作者：王世贞
朝代：明

岁晏冥鸿忆序归，秋深老桧冒霜肥。居然北郭双蓝舆，对是南山一布衣。田父酒深能见狎，贵人交浅任相非。柴门促膝藜羹好，不为高阳旧侣稀。
与敬美弟初出郭宿故墅·其二
作者：王世贞
朝代：明

稚子犹能指二王，那知小令更清狂。头颅不傍世人老，骨肉无如昆弟长。岂为池塘生好句，已胜风雨对匡床。中宵错讶埙篪奏，次第黄庭诵未央。
与方侍御步天宁寺分韵得松字
作者：王世贞
朝代：明

为惜招提近，扶醒信短筇。回风争万铎，落日逗孤松。禅语时时得，秋山处处供。祗怜方侍御，犹有皂囊封。
与朱宪懋学夜访保安沈子鍊有作
作者：王世贞
朝代：明

结驷翩翩过酒徒，何妨犊鼻对当垆。荒城燧色生春晚，野戍砧声并月孤。为问上书劳谒者，那如结客取单于。触櫩东堕长庚色，犹自狂吟击唾壶。
与松上人
作者：王世贞
朝代：明

昔我游丛林，颇与耆宿伍。弹指百千偈，纵横藏中语。自谓得宝珠，有取无不与。今来谒松师，一语不得吐。乃至欲吐时，涊然汗如雨。回首青天空，荆棘皆净土。持此拟叩师，恐师竟无许。
与绳廷尉入朝邀会吴江道中作
作者：王世贞
朝代：明

习习吴江黄鸟风，尊前天地故人同。谁能结袜如张尉，岂为弹冠学贡公。仙舫暂分卿月朗，使旌偏借法星雄。无冤自是诸贤事，没齿吾安一壑中。
与群公恭阅都城有述
作者：王世贞
朝代：明

恭承帝嘉命，春秋阅重关。逶蛇群公后，迤逦万雉颠。青盖拂流云，鸣吹沸苍烟。宫阙何参差，车马日骈阗。踞虎苞石城，蟠龙表钟山。高皇御六师，决江荡烽烟。于兹首定鼎，万㝢悉来旋。南标指铜柱，北碣立阗颜。嗣圣虽迁殷，亳顾可不颛。盛德为金汤，千祀永无骞。
与群公恭阅都城有述
作者：王世贞
朝代：明
体裁：古风

恭承帝嘉命，春秋阅重关。逶蛇群公后，迤逦万雉颠。青盖拂流云，鸣吹沸苍烟。宫阙何参差，车马日骈阗。踞虎苞石城，蟠龙表钟山。高皇御六师，决江荡烽烟。于兹首定鼎，万宇悉来旋。南标指铜柱，北碣立阗颜。嗣圣虽迁殷，亳顾可不颛。盛德为金汤，千祀永无骞。
与舍弟及殷无美饮沙头大梅树下作
作者：王世贞
朝代：明

铜坑万树看不足，沙头一株春可怜。霓裳黯淡初月上，玉鳞历乱东风颠。骄同白雪论先辈，耻向繁英媚少年。但使酒糺苛亦得，不妨今夜藉花眠。
与舍弟郊行访旧作
作者：王世贞
朝代：明

风日江乡好，连翩并所如。门人两篮舆，贫旧一茅庐。时见青烟远，因知黄叶疏。悠然浅酌罢，随意狎樵渔。
与诸公携酒昭庆戒坛陈少参从僧讲律仪口嘲
作者：王世贞
朝代：明

白莲社前倒玉缶，僧将戒律宰官听。三车菩萨何妨圣，五柳先生不爱醒。家家湖水门前绿，处处春山雨后青。识得此中无染意，波旬能唱梵王经。
与诸公过瓦官寺作食
作者：王世贞
朝代：明

一径新兰若，千秋古佛场。晨钟梵纲肃，午饭茵陈香。游兴偶然洽，尘劳应暂偿。翻嫌二碑在，能益老僧忙。
与高大夫游盘山歌
作者：王世贞
朝代：明

高侯挟我游盘山，下盘已见凌大荒。一峰长悬辽海色，千涧暗发松花香。寒流触磴挂玉乳，老桧破石垂青裳。虎豹盘挐斗屈强，虬龙甲鬣森开张。芒鞋恍蹑元气度，竹榼欲借春云装。行穷杳霭径将绝，忽有钟声来上方。排空独创舍利塔，凿壁更筑支公房。我疲足力欲就枕，高侯贾勇不可当。俯看群山一培塿，榆关铁岭横苍茫。建牙吹角浩无际，飞刍转饷遥相望。天门绝顶仅咫尺，安得送侯北斗傍。坐挥如意夺敌胆，万马不敢骄秋霜。野夫饱弄兹山色，何似日作尚书郎。
与黎职方吕光禄共赋岘山石尊
作者：王世贞
朝代：明

李相昔鲸饮，颜公复鸿鶱。遂令兹山名，远并太傅尊。闰季大火流，清阴犹未髡。选胜仍选良，避蒸因避喧。稍惊蒙茸豁，遂辞䆗窱扪。俨然见中洼，宛尔发清源。北斗与南箕，不挹名空存。安得泻天瓢，下注此石樽。左揽仙人箸，右洗玉女盆。夕旭代为薪，青山借作飧。遥吹从东来，密箐轻飙翻。一酌浇磊磈，再举超笼樊。首骖华胥路，息驾众妙门。始知汎三雅，有待犹为烦。
丑奴儿令·春情
作者：王世贞
朝代：明

落英堆砌无人管，几点蔫红。偷入帘栊。要与多情诉晚风。鸳鸯被冷惊春睡，羞把菱铜。蹙损眉峰。不为风狂也似侬。
丑奴儿令·题画
作者：王世贞
朝代：明

洞庭枫落胭脂冷，䘍尾香钩。舴艋轻舟。一任霜风自在浮。绿蓑衣底寒云腻，蒲底槎头。缸面新篘。纵有秋声不起愁。
丑奴儿令·题画
作者：王世贞
朝代：明
体裁：词

洞庭枫落胭脂冷，虿尾香钩。舴艋轻舟。一任霜风自在浮。绿蓑衣底寒云腻，蒲底槎头。缸面新篘。纵有秋声不起愁。
世贞旧尝供奉三教圣容朝夕参礼近慕钟吕七真之事方拟募工图写而信阳王太史忽以元人名迹见遗精彩焕发惊感之余聊成短述以谢
作者：王世贞
朝代：明

惟古先生，无上法言。悯众为卑，超万为尊。我祖文宣，师资玄元。因机现用，派别流奔。迷者相雠，悟则一源。我仪图之，在三谊存。玄元之秘，谁欤抉焉。东华震器，云房仍孙。吕创大还，混迹乾坤。刘辞贵卿，不婴嫁婚。是皆入室，夫岂窥藩。默开重阳，遂探化原。匪禅而禅，高研道园。法子法从，上为哲昆。七叶金莲，恍涌朝暾。畴萃一图，如百宝盆。悟大参同，辟不二门。玉局侍臣，遥种慧根。用彼昭昭，启余昏昏。何以酬之，至仁无恩。
世贞迩来寿九十翁如骆司理杜金二处士皆由白香山起语今年为宗履湖先生九十复引前例寿之先生之伯子故吏部子相余硕交也故中联多及之
作者：王世贞
朝代：明

九十不衰真地仙，白公社里冠群贤。强逾历下书堪受，隐傍淮南法易传。渤海尚夸销剑地，蜀都犹忆梦刀年。名山自满宗家璧，北斗还高吏部编。早阙梁松床下拜，叨陪毕卓瓮头眠。欲将鸠杖为公寿，缓步当车已绰然。
丙子元日试笔
作者：王世贞
朝代：明

军城衙散不须开，徐拨金垆煖篆灰。初日似偏羊傅阁，早春难到濮王台。辛盘妇怯他乡味，柏酒儿惊最后杯。忽忆朝天吾季在，玉珂声自未央回。
丙子郧台偶题十绝
作者：王世贞
朝代：明

燕中车马兴阑干，也恋青山也恋官。今日真成双举肘，戟门山色四时看。放了报申无一事，雨晴回照在东除。天公乞得閒风日，恨少人间未见书。汉庭求旧未堪论，列镇俱登八坐尊。赖得郧山深更僻，不教衰骨负櫜鞬。莫欺憔悴鬓苍浪，片纸能为百邑霜。昨夜尚书来尺一，始知身是夜郎王。儿童剪纸作元霄，几盏荧荧破寂寥。点罢灯油千石尽，两条红烛导归朝。四月榴花未上枝，不须惆怅怨花迟。床头白酒长教熟，也有誇他烂漫时。眼底粗无搅意人，要闻乡信又愁论。交游变故君休怪，老态参差渐到身。周妻何肉不须疑，一卷维摩静自持。看到法门真不二，从前绮语尽堪悲。一枕腾腾梦帝乡，醒来依旧在郧阳。它时纵许春明入，梦处无多醒处长。鼓吹喧阗棨戟新，出誇前队拥千人。无端谩取图经读，此地元来是逐臣。
丙子郧台偶题十绝·其一
作者：王世贞
朝代：明

燕中车马兴阑干，也恋青山也恋官。今日真成双举肘，戟门山色四时看。
丙子郧台偶题十绝其七
作者：王世贞
朝代：明
体裁：七言绝句

眼底粗无搅意人，要闻乡信又愁论。交游变故君休怪，老态参差渐到身。
丙子郧台偶题十绝其三
作者：王世贞
朝代：明
体裁：七言绝句

汉庭求旧未堪论，列镇俱登八坐尊。赖得郧山深更僻，不教衰骨负櫜鞬。
丙子郧台偶题十绝其九
作者：王世贞
朝代：明
体裁：七言绝句

一枕腾腾梦帝乡，醒来依旧在郧阳。它时纵许春明入，梦处无多醒处长。
丙子郧台偶题十绝其二
作者：王世贞
朝代：明
体裁：七言绝句

放了报申无一事，雨晴回照在东除。天公乞得閒风日，恨少人间未见书。
丙子郧台偶题十绝其五
作者：王世贞
朝代：明
体裁：七言绝句

儿童剪纸作元霄，几盏荧荧破寂寥。点罢灯油千石尽，两条红烛导归朝。
丙子郧台偶题十绝其八
作者：王世贞
朝代：明
体裁：七言绝句

周妻何肉不须疑，一卷维摩静自持。看到法门真不二，从前绮语尽堪悲。
丙子郧台偶题十绝其六
作者：王世贞
朝代：明
体裁：七言绝句

四月榴花未上枝，不须惆怅怨花迟。床头白酒长教熟，也有誇他烂漫时。
丙子郧台偶题十绝其十
作者：王世贞
朝代：明
体裁：七言绝句

鼓吹喧阗棨戟新，出誇前队拥千人。无端谩取图经读，此地元来是逐臣。
丙子郧台偶题十绝其四
作者：王世贞
朝代：明
体裁：七言绝句

莫欺憔悴鬓苍浪，片纸能为百邑霜。昨夜尚书来尺一，始知身是夜郎王。
丙戌仲冬五日为余悬弧之辰与敬美弟及子孙谓南北二峰小饮得一七言近体
作者：王世贞
朝代：明

今年今月有虞世，此日此时生甫辰。世间甲子粗已足，历尾支干仍换新。诗书馥郁见三代，骨肉都卢完十人。莫愁玄冥鼓朔气，自许红友招青春。
丙戌元日试笔
作者：王世贞
朝代：明

条风吹腊媚初辰，六十俄惊又一春。总为书生心事足，翻欣甲子历头新。荐来椒酒颜从赪，浴得桃汤鬓已银。不向青童觅如愿，岂烦朱绂挂吾身。
东斋
作者：王世贞
朝代：明

月出东林端，不照东斋屋。趺坐看西山，千岩散金粟。
东方曼倩行
作者：王世贞
朝代：明

孝武帝时有东方生，长九尺余。月请一囊粟，不能并侏儒。用奇钓上闻，待诏始离公车。射覆多巧中，往往解上颐。舌折郭舍人，戟止馆陶儿。拔剑割伏肉，殿上或小遗。怪哉辨秦狱，驺牙表降夷。歌郑必终雅，为谀不废直。偶尔乞大官，无官意亦得。上赐颇不赀，梁肉金钱帛。悉送宛若家，相与行交接。海鸥一世主，儿戏诸王公。首阳呼为拙，柱下始云工。宁学公孙丞相，脱粟不令舂。厨车载渭桥，巫蛊满东宫。挥手谢世人，竦身白云中。
东明送别郜侍御子元
作者：王世贞
朝代：明

浊酒邮亭感慨频，知君此去有埋轮。乾坤不尽开时色，霜雪长含至后春。贾傅总能忧圣主，郑公元自爱良臣。人间大有澄清地，岂必沧波问逆鳞。
东明道中木冰甚
作者：王世贞
朝代：明

浓霜中夜零，千林成雾凇。却似江南时，梅花恼清梦。鲛泪滴青天，万树珠相亚。惟应拙宦人，不作达官怕。
东明道中木冰甚·其一
作者：王世贞
朝代：明

浓霜中夜零，千林成雾凇。却似江南时，梅花恼清梦。
东明道中木冰甚·其二
作者：王世贞
朝代：明

鲛泪滴青天，万树珠相亚。惟应拙宦人，不作达官怕。
东武吟
作者：王世贞
朝代：明

罢鸟厌离枝，罢客厌离乡。听君行泣复坐诉，令我断绝少年肠。始从张侯号博望，寻源凿空竟西方。问君何所历，身毒安息大月支。问君何所见，深目高鼻卷眉髭。其人何所宝，葡萄汗血香都夷。其俗何所尚，嗜利轻杀易汉儿。结营勃律河，士卒樵汲供炊麋。斧冰十指半堕落，又有猛兽搏食之。经行十三载，皮肉消尽馀音声。音声固未改，舌强亦难明。忽睹嵬峨之宫阙，不敢遽谓长安城。不知张侯见天子何所言，独封大邑金帛蕃，甲第亦轩轩。馀者公车门，十上不得论。最后稍为郎，给钱十万令还乡。庐井渐非故，急欲问爷娘。行逢耆旧为相指，双冢累累置道旁。新妇逐他人，他人生儿已扶床。对讫始大悲，耆旧内相疑。别时朱颜复鬒鬓，今来其人鬼邪非。又闻甘泉宫，召按西边事。乡导不乏兴，应须故时吏。家乡空荡尽，枯骨终远弃。吁嗟哉，丈夫功成差足乐，不如贫贱佣力作。
东泉丈解太仆归从少春兄游有寄
作者：王世贞
朝代：明

肯为浮荣拟是非，岁寒高谊见来稀。空劳贡禹弹冠在，但好虞卿解绶归。疏草尚寒千古色，纕荷差胜五时衣。芝苓满地双堪斸，莫向东山咏采薇。
东行访张伯起不遇饮幼于别馆
作者：王世贞
朝代：明

柴门不启白云栖，为忆君名未敢题。何似竹林嵇叔夜，携琴载酒夕阳低。浮云舒卷元无意，鹤怨猿惊未必真。赢得嗣宗心一片，不将青眼傍他人。
东行访张伯起不遇饮幼于别馆·其一
作者：王世贞
朝代：明

柴门不启白云栖，为忆君名未敢题。何似竹林嵇叔夜，携琴载酒夕阳低。
东行访张伯起不遇饮幼于别馆·其二
作者：王世贞
朝代：明

浮云舒卷元无意，鹤怨猿惊未必真。赢得嗣宗心一片，不将青眼傍他人。
东西梁山一名天门山在江中
作者：王世贞
朝代：明

东梁与西梁，髵䰄双虎头。可怜长江水，分作川字流。
东郊
作者：王世贞
朝代：明

东郊不忍驻，归马叩柴关。春或留天上，愁应满世间。酒尊凭破涕，朝事总销颜。黄发誇能老，青云恐失还。檀兮虚坎坎，桑者自閒閒。何日乘新雨，扶犁有故山。
东门之什二章
作者：王世贞
朝代：明

东门之梓，其文理兮。岂其枳哉，毋若而毁。东门之鸑，其文郁兮。岂其鵩哉，毋若而诼。
东门之什二章
作者：王世贞
朝代：明
体裁：四言诗

东门之梓，其文理兮。岂其枳哉，毋若而毁。（一章）东门之鸑，其文郁兮。岂其鵩哉，毋若而诼。（二章）
东门行二首
作者：王世贞
朝代：明

出东门，曷不言归。我欲从九夷，不赍八月粮，未满十二驽驹蹄。手操蒯缑剑，囊裹一束书。但趋咸阳道上，鹊啄乌栖竟何之。竟何之，东有霍家骠骑，西有丞相屈氂。黄金如山，风雨立前，安用蒯缑束书为。黄金如山，风雨立前，安用蒯缑束书为。咄女从九夷，咸阳道上生不支。遥睇城东陌，冠盖郁峥嵘。主称且尽觞，客辞不胜情。徒御亦相属，眤眤作私声。古来涕泪地，春草不易青。生年未期百，过迹在长征。抚悼髀肉消，栉悼鬓发星。白日为风雷，皇乾乍冥冥。居人恬卧起，道途失精灵。弧矢固畴志，垂堂毋乃轻。
东门行二首·其二
作者：王世贞
朝代：明

遥睇城东陌，冠盖郁峥嵘。主称且尽觞，客辞不胜情。徒御亦相属，眤眤作私声。古来涕泪地，春草不易青。生年未期百，过迹在长征。抚悼髀肉消，栉悼鬓发星。白日为风雷，皇乾乍冥冥。居人恬卧起，道途失精灵。弧矢固畴志，垂堂毋乃轻。
东飞伯劳歌
作者：王世贞
朝代：明

伯劳飞东燕飞西，马头儿郎机头妻。机声轧轧马凿落，愿得两风并吹却。织师误教织鸳鸯，令我厌取向流黄。儿郎三十年尚未，珊瑚具装藕丝辔。银镫碧篆温春宵，俱留可怜向谁骄。
两头纤纤
作者：王世贞
朝代：明

两头纤纤梭鸣机，半黑半白盘中棋。腷腷膊膊乌队栖，磊磊落落一男儿。
两山竹枝歌
作者：王世贞
朝代：明

橘绿橙黄香满校，瓮头篘玉鲙鱼丝。山中历日由来少，知是江南九月时。白雪缫成茧子绵，黄云剪就稻花天。千家村里无开市，二尺溪头有系船。短短钗银压鬓鸦，围腰群捉木绵花。莫嫌村坞行人少，夫婿经商不在家。峨舸大艑碧波间，遍截玲珑稛载还。最是三吴多好事，家家分得洞庭山。
两山竹枝歌·其一
作者：王世贞
朝代：明

橘绿橙黄香满校，瓮头篘玉鲙鱼丝。山中历日由来少，知是江南九月时。
两山竹枝歌·其三
作者：王世贞
朝代：明

短短钗银压鬓鸦，围腰群捉木绵花。莫嫌村坞行人少，夫婿经商不在家。
两山竹枝歌·其二
作者：王世贞
朝代：明

白雪缫成茧子绵，黄云剪就稻花天。千家村里无开市，二尺溪头有系船。
两山竹枝歌·其四
作者：王世贞
朝代：明

峨舸大艑碧波间，遍截玲珑稛载还。最是三吴多好事，家家分得洞庭山。
严州有感
作者：王世贞
朝代：明

虚劳物色到羊裘，咄咄老翁何所求。一夜天能动星象，千秋人不改严州。
中丞子才以诗定交及余季子聊此报谢并赠怀
作者：王世贞
朝代：明

中兴作者竞纷然，只字谁堪艺苑传。我已无讥安郐下，君应不愧在王前。秦风奏后知强弱，郢雪谈来失后先。自是连城劳品第，那曾双璧拟蓝田。
中丞徐公追挽先君三章甫至举寒食奠感叹之馀因成二绝奉报
作者：王世贞
朝代：明

杨柳摇青寒食新，十年天地一伤春。那知郢里归魂句，元是南州絮酒人。昼晴初解白杨哀，忽地萧骚暮响催。不是陇头春不到，西江风送薤歌来。
中丞徐公追挽先君三章甫至举寒食奠感叹之馀因成二绝奉报·其一
作者：王世贞
朝代：明

杨柳摇青寒食新，十年天地一伤春。那知郢里归魂句，元是南州絮酒人。
中丞徐公追挽先君三章甫至举寒食奠感叹之馀因成二绝奉报其二
作者：王世贞
朝代：明
体裁：七言绝句

昼晴初解白杨哀，忽地萧骚暮响催。不是陇头春不到，西江风送薤歌来。
中丞曹丈手录新诗见示卒业感而有谢
作者：王世贞
朝代：明

山城春晚足音微，漠漠停云四望非。忽讶汉珠神女赠，总缘荆玉国工稀。声排灰琯吹相协，字挟云霞看欲飞。却笑古来吴季子，楚风论未便成归。
中丞行当雁门太守
作者：王世贞
朝代：明

陆行疲车马，水行费舟航。壮男罢耕耒，小妇抛蚕筐。商贾为废市，担者弛其装。老父携弱儿，踉跄趋且僵。一州十七邑，倾都以彷徨。借问何所之，云送我郭公。郭公未下车，十室九尚空。郭公下车后，流徙即其宫。朝下赈粟书，夕上蠲租章。去彼蟊与螟，树我稻与桑。一檄饱我饥，再檄起痍伤。三檄潢池内，帖帖波不扬。连城千万家，家家有郭公。百吏当谳案，案案有郭公。原田锄春雨，公若亲劝农。横海出楼船，公若亲在行。弱者忘其弱，强者讳其强。日为郭公日，霜者郭公霜。初旭映东嵎，郭公坐堂皇。出则剖盈庭，入则理堆床。退食无三簋，解劳仅三觞。目不睹优施，耳不听清商。席客唯笾豆，实篚鲜玄黄。不发居间书，不畏黄门郎。谁妒我郭公，嗟嗟彼狡童。彼狡亦何知，畴能掩帝聪。臣某诚无状，臣斥分固当。贝锦亦有丝，薏苡亦有囊。浮尘翳明镜，磨之当益光。重袖襺都梁，发之当益芳。德星在女牛，一夜徙他方。甘霖正霢霂，改润隔塍秧。蹇驴困康庄，骐骥眼大荒。伯乐一相顾，天路遂腾骧。愿公健匕箸，愿公寿无疆。公以衮衣来，竹马满道傍。今日悲相别，别后莫相忘。
中山孺子妾歌
作者：王世贞
朝代：明

中山孺子妾，出自君王宫。玉蕊堕九天，犹能挂帘栊。不见东家儿，邯郸才人厮养妻。朝来系马栈，生割流黄帷。江姬屈，阴姬伸。屈伸有奇亦有真，犀角偃月为何人。
中山遇罗参政国华自蓟镇被言调归
作者：王世贞
朝代：明

屈指层关百战馀，运筹开府几人如。宁因大汉无长策，自是中山有谤书。千帐寒声争伏匿，七陵佳气拥储胥。篝灯欲竟防边事，怕遣霜毛一夜疏。
中山道中
作者：王世贞
朝代：明

一笑复一嚬，此来宁系身。少为强项吏，老作折腰人。与醉中山酒，聊偷故国春。浮云天北在，瞻眺欲伤神。
中庭二红梅三月盛开赋此志感
作者：王世贞
朝代：明

三月梅仍发，聊争烂漫红。无能待霜暮，强起受春风。色恐群英妒，枝怜几日同。吾宁载尊酒，寂寞灞桥东。杜曲花俱艳，庭梅艳更新。人看等桃杏，汝自绝松筠。不语风前色，多愁雨后颦。那知山雪里，别有更精神。
中庭二红梅三月盛开赋此志感·其一
作者：王世贞
朝代：明

三月梅仍发，聊争烂漫红。无能待霜暮，强起受春风。色恐群英妒，枝怜几日同。吾宁载尊酒，寂寞灞桥东。
中庭二红梅三月盛开赋此志感·其二
作者：王世贞
朝代：明

杜曲花俱艳，庭梅艳更新。人看等桃杏，汝自绝松筠。不语风前色，多愁雨后颦。那知山雪里，别有更精神。
中庵上人结庵当虎丘之半赋此赠之
作者：王世贞
朝代：明

法护金田故不悭，何须更买沃洲山。精蓝半割云霞表，飞锡长留天地间。花里闭关中酒倦，柳边携榼施茶还。亦知身世元无染，为拟医王迹未閒。
中泠馆诗
作者：王世贞
朝代：明

天一之精，汇为天潢。播于人间，洵广且长。九曲曰河，九派曰江。止水之潘，中泠最良。武昌王孙，凿井其城。濯彼心魄，导之清澄。爰荫崇馆，爰饰嘉名。何必金山，始为中泠。惟此中泠，与阿耨水。长安帝城，乃有二异。时无万回，且鲜太尉。沈冥其中，曷识真味。
中秋夕沛河汎舟
作者：王世贞
朝代：明

玉镜中天挂，金波大地流。河明千树色，秋满万家楼。迥夺鱼龙卧，平添乌鹊愁。故园卢女瑟，应复问刀头。万里人初半，三秋月正中。天清凉似水，江阔静还风。玉借蓬莱馆，珠悬碣石宫。时闻沛儿唱，犹数汉皇功。
中秋夕沛河汎舟·其一
作者：王世贞
朝代：明

玉镜中天挂，金波大地流。河明千树色，秋满万家楼。迥夺鱼龙卧，平添乌鹊愁。故园卢女瑟，应复问刀头。
中秋夕沛河汎舟·其二
作者：王世贞
朝代：明

万里人初半，三秋月正中。天清凉似水，江阔静还风。玉借蓬莱馆，珠悬碣石宫。时闻沛儿唱，犹数汉皇功。
中秋夕诸先辈邀饮使院有作
作者：王世贞
朝代：明

还冯蜡屐据胡床，不数南楼在武昌。城外青山排坐入，月中瑶树对分行。呼来渑酒寒逾绿，歌罢齐讴夜未央。自是诸贤多意气，留髡莫遣醉时狂。碣石谈天未拟阑，秋空忽送桂轮看。何人不问黄金粟，上客无呼白玉盘。罢舞徘徊鸾扇晓，归来缥缈凤笙寒。还馀寡和江南调，长铗冯卿好借弹。蹙管飞筹且递催，使君殊不厌深杯。曲残齐瑟云俱住，诗就隋珠月并来。万古泱泱东海色，诸公衮衮建安才。琼浆只在芙蓉掌，欲赋甘泉次万裁。
中秋夕诸先辈邀饮使院有作·其一
作者：王世贞
朝代：明

还冯蜡屐据胡床，不数南楼在武昌。城外青山排坐入，月中瑶树对分行。呼来渑酒寒逾绿，歌罢齐讴夜未央。自是诸贤多意气，留髡莫遣醉时狂。
中秋夕诸先辈邀饮使院有作·其三
作者：王世贞
朝代：明

蹙管飞筹且递催，使君殊不厌深杯。曲残齐瑟云俱住，诗就隋珠月并来。万古泱泱东海色，诸公衮衮建安才。琼浆只在芙蓉掌，欲赋甘泉次万裁。
中秋夕诸先辈邀饮使院有作其二
作者：王世贞
朝代：明
体裁：七言律诗

碣石谈天未拟阑，秋空忽送桂轮看。何人不问黄金粟，上客无呼白玉盘。罢舞徘徊鸾扇晓，归来缥缈凤笙寒。还馀寡和江南调，长铗冯卿好借弹。
中秋夜从侍御饶公登明远楼二首
作者：王世贞
朝代：明

今夜中秋月，浮云袅自横。未添三晋瑩，只避五星明。小坐杯频转，清言烛屡更。霜威暂时失，桃李欲敷荣。黯澹千山暮，凭阑首重回。虹争汾水上，云拥太行来。渐老惊先达，多艰急异才。今宵迟月色，须为绣衣开。
中秋夜从侍御饶公登明远楼二首·其一
作者：王世贞
朝代：明

今夜中秋月，浮云袅自横。未添三晋瑩，只避五星明。小坐杯频转，清言烛屡更。霜威暂时失，桃李欲敷荣。
中秋夜从侍御饶公登明远楼二首·其一
作者：王世贞
朝代：明
体裁：五言律诗

今夜中秋月，浮云袅自横。未添三晋莹，只避五星明。小坐杯频转，清言烛屡更。霜威暂时失，桃李欲敷荣。
中秋夜从侍御饶公登明远楼二首其二
作者：王世贞
朝代：明
体裁：五言律诗

黯澹千山暮，凭阑首重回。虹争汾水上，云拥太行来。渐老惊先达，多艰急异才。今宵迟月色，须为绣衣开。
中秋夜登明远楼观月作
作者：王世贞
朝代：明

列炬分行鼓角催，江光如练倚栏开。初疑卞璧排空上，忽有隋珠破夜来。入坐天香真桂苑，披襟风色胜兰台。还将校获誇云梦，磊砢纷纶尽楚材。
中笏峰
作者：王世贞
朝代：明

手板三时朝紫宸，天符九锡下青旻。自能鹤禁辞王位，不向高真道寡人。
中贵人致牡丹一株颇丽雨中对之怅然停饮因寄仲氏敬美
作者：王世贞
朝代：明

金陵汝醉牡丹下，余亦故园呼一尊。今年花发原无异，我向金陵汝故园。绿跗红萼两乡同，峭冷狂霖一慨中。留得洛阳培土法，明年并蒂赏东风。亦知春事易阑残，思到鸰原泪不干。却恨苍头供卯酒，谁家白屋有晨餐。
中贵人致牡丹一株颇丽雨中对之怅然停饮因寄仲氏敬美·其一
作者：王世贞
朝代：明

金陵汝醉牡丹下，余亦故园呼一尊。今年花发原无异，我向金陵汝故园。
中贵人致牡丹一株颇丽雨中对之怅然停饮因寄仲氏敬美·其三
作者：王世贞
朝代：明

亦知春事易阑残，思到鸰原泪不干。却恨苍头供卯酒，谁家白屋有晨餐。
中贵人致牡丹一株颇丽雨中对之怅然停饮因寄仲氏敬美·其二
作者：王世贞
朝代：明

绿跗红萼两乡同，峭冷狂霖一慨中。留得洛阳培土法，明年并蒂赏东风。
临朐道中遇雪
作者：王世贞
朝代：明

三月明朝是，初怜景物催。孤村重见雪，十日旧闻雷。寒暑宁关候，经纶各竞才。龙蛇空自出，戒尔急须回。
临江二王帖歌
作者：王世贞
朝代：明

右军正行妙入神，大令破体皆天真。墨池一派流不断，万古谁步琅琊尘。兰亭之胤何纷纷，片纸几尽江南珉。只今诸帖重淳化，奚家墨沈犹如新。李怀琳手王著眼，珷玞遂混连城珍。临江选石最精绝，二王以外知无人。麝煤轻拂薄蝉翅，苔文细晕生鱼鳞。高帝子孙尽隆准，坐使重儓那得伸。宝船再堕野人手，贫里于今知不贫。牙签玉轴小贞观，雄飞雌逐家延津。明窗响拓日再过，纵拙肯作平原筋。
临江仙
作者：王世贞
朝代：明

迟日三眠浑似柳，起来徐步闲庭。中年风物易关情。不知因个甚，撩乱没支撑。我笑残花花笑我，此时憔悴休争。来年春到便分明。五原无限绿，难染鬓千茎。
临江仙·封太史韩友兰寿
作者：王世贞
朝代：明

多少神仙官府在，少无拘束仙官。此翁仙福渐来完。庭前饶玉树，海上有青鸾。为问青鸾消息地，一韩曾使三韩。安期持底与传言。如瓜双火枣，捧日一金丹。
临江仙·癸丑元日醉题
作者：王世贞
朝代：明

拨乳酴酥新绿泛，金花巧胜初裁。东风殢雨印泥苔。腊随残漏尽，春逐烧痕来。昨岁贪杯今岁病，病时依旧贪杯。欲填新令雪儿排。小园梅未吐，先报一枝开。
临江仙·詹簿兄遗子鹅鲟鱼
作者：王世贞
朝代：明

有客青州常从事，雨中相对留连。吾兄折简赤须传。鹅儿黄似酒，鲟鼻大如船。故国风光俱入眼，眼中偏爱偏怜。欲因弹铗问当年。先生何所有，苜蓿满新盘。
临江王节士歌
作者：王世贞
朝代：明

临江国城多侠儿，？翿锦韝冠雄鸡。跪推王毂中尉府，中尉府前乌夜啼。不如蜩唽江头燕，犹解衔来坟上泥。夷门少年隐酒屠，将身付心心不孤。淮南金椎辟阳颅，匈奴偶人射郅都，若曹冠韝胡为乎。
临江王节士歌
作者：王世贞
朝代：明
体裁：乐府曲辞

临江国城多侠儿，�翿锦韝冠雄鸡。跪推王毂中尉府，中尉府前乌夜啼。不如蜩唽江头燕，犹解衔来坟上泥。夷门少年隐酒屠，将身付心心不孤。淮南金椎辟阳颅，匈奴偶人射郅都，若曹冠韝胡为乎。
临淮彻侯李君知六军事赋此寄贺
作者：王世贞
朝代：明

将星今旦耀中阶，轧轧推轮出禁槐。银管细书穿月崛，金吾娖队拥天街。异军偏号苍头子，别校多骑白鼻騧。见说朔方新气色，只今还是李临淮。
丹灶峰
作者：王世贞
朝代：明

缥缈仙踪未可非，至今犹说彩云飞。祇愁天地终须尽，炼得丹成无处归。
丹阳
作者：王世贞
朝代：明

垂晚丹阳道，高秋白下船。人因乡语狎，吾岂宦情偏。野酿浮橙绿，香粳入鲙鲜。向来看雨色，衰草蓟门天。
丹阳道中承宫保大宗伯姜翁出会因赠一律
作者：王世贞
朝代：明

宣发方瞳冰雪颜，才闻报政即投闲。久参白下夔龙席，新冠青宫羽翼班。荣似二疏辞汉阙，高如四皓返商山。莫疑下客多尘思，今日叨陪紫气间。
为于生题周叔夜画扇
作者：王世贞
朝代：明

初见谓倪迂，稍看乃周瘦。留作千古心，毋轻寘怀袖。
为人赠京口何医一绝句
作者：王世贞
朝代：明

君家肯让汉淳于，能使人间癖疾苏。不知京口观涛日，曾见黄龙浴水无。
为仲淹赠其犹子肇元
作者：王世贞
朝代：明

新都少年汪肇元，结客不肯称平原。沾沾执鞭御元礼，宛宛解玦贻王孙。累棋少深伯父赏，学诗晚得门人尊。莫将词组为月旦，水镜于今吾已昏。
为俞使君赋紫云裘
作者：王世贞
朝代：明

谁割五朵云，裁为使君裘。使君自是补天手，天孙夺巧霓裳愁。忆初裘敝西出秦，弃繻颇畏关头嗔。苍皇五羖未称意，蹉跎一绨愁故人。风尘变化在反掌，双熊却抱殷朱轮。谁言汉家貂不足，翠羽明珰插晴陆。九重忽念东征寒，逡巡捧自黄金屋。玄菟雪花大于席，千嶂回飙咽哀角。老上穷庐匿河渚，苏卿旄节凋沙漠。芙蓉秀涩铁如意，葡萄昼冰银凿落。使君披裘出按塞，恍若青阳照幽朔。珠羁玉控汗血肥，锦鞲络臂腰师比，降人偶立听指挥。三军顿其温挟纩，天子不废高垂衣。只今平明登紫微，如花笑拥如云归。酌君酒，为君寿。周家翠凤竟何在，孟尝狐白那能守。我有羊皮差胜君，桐江已落垂纶叟。
为俞子赠医朱寿甫
作者：王世贞
朝代：明

肘后青囊也自奇，一膏肓起一刀圭。竖儒那有隋珠报，祗乞王郎七字诗。
为僧题云林卷
作者：王世贞
朝代：明

晓树苍苍径未分，数声清梵隔林闻。莫欺垆底旃檀烬，也解蒸为宝焰云。
为僧题画
作者：王世贞
朝代：明

别僧虎溪渡，扶藜踏微月。一笑春风来，林花偶然发。玉梁界铁峡，迸作摩尼珠。不肯青山住，飞流遍五湖。蜻蛉橛头船，自度还度汝。一夜曹溪风，吹散黄梅雨。我是王弘之，得鱼亦不卖。新水上查头，纶竿竟何在。
为僧题画·其一
作者：王世贞
朝代：明

别僧虎溪渡，扶藜踏微月。一笑春风来，林花偶然发。
为僧题画·其四
作者：王世贞
朝代：明

我是王弘之，得鱼亦不卖。新水上查头，纶竿竟何在。
为僧题画其三
作者：王世贞
朝代：明
体裁：五言绝句

蜻蛉橛头船，自度还度汝。一夜曹溪风，吹散黄梅雨。
为僧题画其二
作者：王世贞
朝代：明
体裁：五言绝句

玉梁界铁峡，迸作摩尼珠。不肯青山住，飞流遍五湖。
为冯生走笔赠别杨都督二绝
作者：王世贞
朝代：明

早闻杨仆领楼船，十万旌旗晓色鲜。南粤东夷俱授首，斗来金印出甘泉。大江春祖甲光寒，匣里吴钩醉里弹。幕下三千文武士，可无书记礼冯驩。
为冯生走笔赠别杨都督二绝·其一
作者：王世贞
朝代：明

早闻杨仆领楼船，十万旌旗晓色鲜。南粤东夷俱授首，斗来金印出甘泉。
为冯生走笔赠别杨都督二绝其二
作者：王世贞
朝代：明
体裁：七言绝句

大江春祖甲光寒，匣里吴钩醉里弹。幕下三千文武士，可无书记礼冯驩。
为凌郡丞题柴桑雅致图
作者：王世贞
朝代：明

陶令彭泽归，秋风何快哉。与世既无营，返服宁不谐。冁然一杯酒，时送寒山来。至今柴桑地，远高严陵台。矫矫凌大夫，清标冠时才。半刺日翱翔，车马生红埃。展图三叹息，欲往道疑乖。应迹若浮云，丘壑在轩阶。请以无累衷，契彼千载怀。
为刘侍御题清举楼
作者：王世贞
朝代：明

主人高楼号清举，主人卜筑今何所。桥畔船归虎丘寺，门前客散桃花坞。为言尘市无所欢，聊从物外得奇观。习习兰芝缭户牖，纷纷虹雨挂阑干。倦来独岸华阳帻，邺侯图书周四壁。捲帘忽舒东海霞，拄颊且看西山色。风前胥口几叶帆，月下吴阊一声笛。元龙之客不可留，东阳八咏谁能酬。鹤背翩然别君去，白云无尽五湖秋。
为印师设夜供偶然作
作者：王世贞
朝代：明

适闻印师归，咄嗟供草具。燕笋斲春云，狗杞吠朝露。辛香溢楚芹，柔甘调薯蓣。徐进宜城粥，玉脂恋湘箸。何必五鼎烹，所得良已饫。回思鹄形子，半菽犹未固。一甘纵足快，万古谁为度。与汝诵五观，毋为口腹误。
为吴侍御赠广西钟提学
作者：王世贞
朝代：明

中外台端见表仪，不烦霜面瘴烟披。分来秘阁藜千点，校后诸生桂几枝。门下陈钦谈左氏，江东匡鼎受葩诗。悬知独秀峰头坐，五岭云霞更属谁。
为吴员外赠别
作者：王世贞
朝代：明

围棘暂淹留，馀香故结愁。采珠新照夜，沉剑易悲秋。更是蒙恩恤，将言歌薄游。杨柳青含雪，芳杜绿分洲。徘徊不忍道，迢递阻相求。星辉凤凰岭，春漾木兰舟。蕙帐重盟鹤，菱歌不起鸥。汉庭方念贾，魏阙更悬牟。赖得霅溪水，时从东北流。
为吴舍人题匈奴出猎图
作者：王世贞
朝代：明

谁为舍人画此图，高堂日落秋汹汹。细看乃是单于猎，白草黄云骨俱悚。马如游龙戏溟渤，人即饥乌暗霜垄。无论众马姿态雄，饮龁虽异骄心同。嘶鸣欲追青海日，蹴踏乱起祁连风。魋结健儿鞭寒空，中间画纛摩双熊。一矢奔传号令出，霹雳尽响乌号弓。苍鹰脱韝乍有神，撇捩羊角盘车轮。迥如流星渐不辨，白羽散坠飘红尘。小奴拍马呼声频，夺将头鹅任众嗔。臂鹰瞅目逞绝叫，百鸟骨折颠高旻。草中狐兔眠难稳，卢鹊何甘让秋隼。一线光衔尾初及，千林越遍心逾紧。岂无狡捷胜东郭，年命今衰气力尽。哀魄黯䨴归荒烟，肩稍袒割太剧颠。櫜声小击万马敛，群奴笑立穹庐前。黄金犀比上功赏，妻子改色欢相延。此时单于醉何有，极目茫茫失飞走。鹍弦教上叱拨调，酡酥列捧阏氏手。天留大卤任长驱，莫作欃枪犯南斗。汉家天子猎甘泉，头白扬雄罢草玄。烦君好手图王会，为是呼韩款塞年。
为喻邦相作容膝轩歌
作者：王世贞
朝代：明

喻郎一室苦竹里，南浦流云润湘几。图书以外无长物，仅堪容膝而已矣。此膝一屈不复伸，无论其下无黄金。坐处须穿幼安榻，抱时但咏梁甫吟。羡尔尚有腹便便，坦之不肯作杯桊。羡尔双肱力翘关，曲之可诣羲皇前。但令此肱此腹安此膝，劝尔百年长一室。不见净名居士方丈间，千坐莲花千佛日。
为姚卞山题临云阁
作者：王世贞
朝代：明

知君是姚合，小咏满菰城。飞阁千山表，流云四面生。时时润几席，往往卧檐楹。莫学通明吝，相为贮一鎗。
为子与赠吴生
作者：王世贞
朝代：明

朋友天地间，斯途日荆棘。吴生山海人，雅好在朱剧。十六游燕市，颇与酒徒昵。一诺倾市中，寒榛回生色。徐子幸见知，握手为莫逆。徐子无一钱，英贤罗宾席。生也辍朝餔，力为助其啬。生也无一钱，大笑秋云白。千金或再至，心知恐遂失。营卫未掩身，于人计长溢。呜呼岂有要，浮云愧变易。不见扰扰者，原申无上客。
为小江陆君题号兼寓寿
作者：王世贞
朝代：明

君家何处住，小割吴江东。浦色轻桡外，涛声高枕中。素封千树足，绿友一瓿空。里社前为寿，兼闻报岁丰。
为张叟题听庵
作者：王世贞
朝代：明

山神饶伎俩，时时恶声进。吾子既庵居，不闻亦无尽。云胡以听名，徒然扰方寸。自言百不入，一唯天是信。既传天听卑，复道天语近。五十命已知，六十耳当顺。自此从心年，的应无悔吝。我语君莫听，君听我当论。何以绝听根，悠然空五蕴。
为张四太学题画寄少司成范公
作者：王世贞
朝代：明

故人自许同张范，手写新图托赠君。蕙帐可仍天目色，绛帷还似石头云。矶边罢钓丝纶在，掌上挥毫雨露分。倘问吴兴王大令，郡斋亲识练为裙。
为张幼于妇题墓碣
作者：王世贞
朝代：明

汝佩九光去，谁征三秀辞。为深潘咏感，留表谢廷思。埋玉眠牛地，生金幼妇碑。忘情余久矣，聊与一传奇。
为张茂才赠张将军时治艘南京
作者：王世贞
朝代：明

客言保障地，无复使君贤。礼乐原蒐贵，楼船汉将专。令严朱桁月，烽净白门烟。更有平原馆，衔恩国士偏。
为彭州李徵君题会泉隐居
作者：王世贞
朝代：明

帝女勺银汉，泻之岷峨间。恍如一匹练，飞界万仞颠。喧奔虬龙啸，错落琼珠圆。蜀人有李意，学道殊精坚。浇田出白璧，炼药返红颜。何如饮神瀵，一住三千年。
为戚都督乞教士
作者：王世贞
朝代：明

寇盗忧三辅，安危咏大风。飞书玄菟塞，学剑白猿公。稍夺萑苻胆，宁希细柳功。干城念汝在，吾事五湖东。
为曹比部送长洲张令入佐比部郎
作者：王世贞
朝代：明

我爱张平子，贤声众不如。棠阴过夏茂，凫影入秋舒。已制吴门锦，还司城旦书。曹丘能念旧，不惜重吹嘘。列宿徵书重，干夫拥旆迟。令君青雀舫，仙吏白云司。汉法霜同峻，吴郊雨自私。虔刀吾旧佩，脱赠为明时。
为曹比部送长洲张令入佐比部郎·其一
作者：王世贞
朝代：明

我爱张平子，贤声众不如。棠阴过夏茂，凫影入秋舒。已制吴门锦，还司城旦书。曹丘能念旧，不惜重吹嘘。
为曹比部送长洲张令入佐比部郎·其二
作者：王世贞
朝代：明

列宿徵书重，干夫拥旆迟。令君青雀舫，仙吏白云司。汉法霜同峻，吴郊雨自私。虔刀吾旧佩，脱赠为明时。
为李千里悼亡
作者：王世贞
朝代：明

东风吹济水，零落百花阴。未远乘龙事，空馀射雉心。薄寒憎簟入，明月鉴帷深。欲掩安仁涕，情来自不禁。
为李员外悼亡
作者：王世贞
朝代：明

矫矫双鸿鹄，羽翼忽已分。岂不念佳匹，飘然辞浊氛。君子怅独晤，美人旷何群。杂佩空瑶响，流苏陈绮文。清心馀玉映，丽质罢兰薰。非乖庄生达，尚挹荀令芬。徵歌惜倾国，流梦为行云。去来杳难迹，盼睐恍有闻。亮无排空驭，毫素表殷勤。
为李师孟方伯题五华山房
作者：王世贞
朝代：明

青莲居士蹑青霞，曾移九子为九华。君今五华读书处，又见名山属李家。峰峰西岳云间掌，朵朵郇公字里花。不似终南饶世路，尽堪佳处向人誇。
为林子腾茂才题桃花图寿
作者：王世贞
朝代：明

闽中乔木俱成林，林家主人饶隐心。时篘竹叶千斛酒，来坐桃花万树阴。淡日轻烟酿芳暝，翠羽黄鹂唤妆醒。开处疑蒸紫帽霞，浇时欲涸旃檀井。祝君度索三千春，有子仍为金母珍。汉帝方征上林植，可容长作武陵人。
为汀州王别驾大颐赠彭司理而珩
作者：王世贞
朝代：明

汉庭贵张赵，文吏争读律。吾独爱彭宣，时时饰经术。霢霂使车雨，晶濙讼庭日。数登谢公楼，一挥始兴笔。推按汀溪写，拄笏西山入。别驾老安丰，为余颂画一。乞诗代虔刀，三事行可必。
为汀州王别驾大颐赠徐守一忠
作者：王世贞
朝代：明

长安苞苴色动地，汀州太守无一字。江东斋舫橐压舷，汀州太守无一钱。太守到郡凡二年，诸吏捧手日高眠。期对何须更刻木，催科不假施蒲鞭。丁字溪头映天碧，笔架峰峰如泼墨。意适聊为始平咏，兴来且着临川屐。吾宗别驾安丰俦，为言太守饶风流。君不见嘉万之间两循吏，老友亦号徐汀州。
为王光禄赋白燕
作者：王世贞
朝代：明

不向残阳逐倦鸦，暂依新月隐梨花。玉关霜被将军颔，银剪春裁浣女纱。玄鸟色移新亳社，乌衣名改旧王家。令人转忆昭灵合，曾睹瑶钗压鬓斜。
为王复索赠所知因赋鱼字韵嘲之
作者：王世贞
朝代：明

玳瑁为簪翡翠裾，红颜的皪胜芙蕖。莫言天壤王郎恶，犹是风流晋代馀。囊中马肝时自拭，门外羊车恣所如。侬今道汝乌亦好，安用刺促悲前鱼。
为王大宗伯题五指参天峰
作者：王世贞
朝代：明

东南欲尽觉天宽，矗立高㠁障海澜。掩日修罗云外掌，摩空铜狄露中盘。削成华岳峰峰出，写出郇公朵朵寒。寄语地灵王学士，九重今借指南看。
为王大宗伯题文笔峰
作者：王世贞
朝代：明

五指冠国琛，一笔帜文苑。矫矫中书君，不产中山产琼管。黑云堆墨醮峰端，横写南天万行满。东亭且莫梦如椽，丹纸黄麻好细传。更闻欲续司空志，大费君王侧理笺。
为王学士题金鸡山
作者：王世贞
朝代：明

山作金鸡鸣，海收银蟾魄。俄顷天地开，五岭同一白。主人不雄冠，委蛇备其德。为草彤竿赦，时儤玉堂直。异日拜相晨，不惊翰音翼。
为王学士题马鞍山
作者：王世贞
朝代：明

遥从駊騀出层峦，揽辔还应得大观。揭地秦鞭驱作障，飞空穆驭且留鞍。驼峰对拥春云暖，熊耳双悬海色寒。见说史成蒙主锡，装来七宝凤池看。
为秋野题画
作者：王世贞
朝代：明

飘尽江头芦荻花，疏疏黄叶见人家。由他庾信能萧瑟，社酒鸡豚乐未涯。
为章仲玉题保竹卷
作者：王世贞
朝代：明

龙钟数挺不辞残，把送奚囊耐岁寒。绝胜洛阳西邸内，劳人日日报平安。
为缘督比丘题戚不磷画
作者：王世贞
朝代：明

山深断人迹，云滃迷前路。偶尔飞锡鸣，知是僧归处。
为胡元瑞题绿萝馆二十咏 其一 石屏
作者：王世贞
朝代：明

一夜点苍山，入君读书舍。芊眠白云色，而亲在其下。
为胡元瑞题绿萝馆二十咏 其七 棋
作者：王世贞
朝代：明

欲知九枰胜，来自孤山媪。但赌宣城郡，不赌谢公墅。
为胡元瑞题绿萝馆二十咏 其三 剑
作者：王世贞
朝代：明

叶叶双芙蓉，半蚀土花碧。乍可千岁埋，不借一夫力。
为胡元瑞题绿萝馆二十咏 其九 笛
作者：王世贞
朝代：明

截彼君山竹，谱作潇湘思。他年遇阿猷，不得夸身贵。
为胡元瑞题绿萝馆二十咏 其二 琴
作者：王世贞
朝代：明

谁言广陵散，便逐嵇生逝。小作三日思，归鸿渺然至。
为胡元瑞题绿萝馆二十咏 其二十 石枕
作者：王世贞
朝代：明

枕此支机石，欲挹天浆冷。无奈泥丸翁，时时唤令醒。
为胡元瑞题绿萝馆二十咏 其五 玉磬
作者：王世贞
朝代：明

濯濯泗滨玉，泠泠时一拊。门有荷蒉言，汝心在千古。
为胡元瑞题绿萝馆二十咏 其八 胆瓶
作者：王世贞
朝代：明

小小一军持，时露春消息。掷去色即空，插来空即色。
为胡元瑞题绿萝馆二十咏 其六 五岳图
作者：王世贞
朝代：明

自谒上元归，不作向平想。俨然病维摩，阿閦在手掌。
为胡元瑞题绿萝馆二十咏 其十 茶灶
作者：王世贞
朝代：明

蟹眼犹未发，雀舌已芬敷。自炊还自啜，不爱文君垆。
为胡元瑞题绿萝馆二十咏 其十一 螺杯
作者：王世贞
朝代：明

君房鹦鹉杯，堪汝醉千日。那似壶公壶，易入还易出。
为胡元瑞题绿萝馆二十咏 其十七 芙蓉帐
作者：王世贞
朝代：明

挑灯卷绡幕，朵朵秋花明。恍如挈仙侣，踏月芙蓉城。
为胡元瑞题绿萝馆二十咏 其十三 博山垆
作者：王世贞
朝代：明

匡床金博山，上有鹧鸪斑。轻飔约香雾，袅袅上云鬟。
为胡元瑞题绿萝馆二十咏 其十九 胡床
作者：王世贞
朝代：明

胡郎坐胡床，却发庾公兴。冉冉南楼月，徐徐破残暝。
为胡元瑞题绿萝馆二十咏 其十二 琴石
作者：王世贞
朝代：明

飒尔金飙过，嘐然冰弦响。彷佛百尺桐，仍栽峄山上。
为胡元瑞题绿萝馆二十咏 其十五 羽扇
作者：王世贞
朝代：明

不愁秋气至，弃置归箧中。当时万里翮，扶摇快秋风。
为胡元瑞题绿萝馆二十咏 其十八 湘竹簟
作者：王世贞
朝代：明

玉臂展清辉，轻纹熨柔翠。不道香汗流，道是湘君泪。
为胡元瑞题绿萝馆二十咏 其十六 芒屩
作者：王世贞
朝代：明

笑他阮宣子，生平但蜡屐。何似芒屩轻，春原踏无迹。
为胡元瑞题绿萝馆二十咏 其十四 麈尾
作者：王世贞
朝代：明

爱君两手色，白于手中玉。第深无诤义，麈尾何必秃。
为胡元瑞题绿萝馆二十咏 其四 书笥
作者：王世贞
朝代：明

一字少有余，五车多不足。七日暴君笥，何如晒君腹。
为胡元瑞题绿萝馆二十咏·石屏
作者：王世贞
朝代：明

一夜点苍山，入君读书舍。芊眠白云色，而亲在其下。谁言广陵散，便逐嵇生逝。小作三日思，归鸿渺然至。叶叶双芙蓉，半蚀土花碧。乍可千岁埋，不借一夫力。一字少有余，五车多不足。七日暴君笥，何如晒君腹。濯濯泗滨玉，泠泠时一拊。门有荷蒉言，汝心在千古。自谒上元归，不作向平想。俨然病维摩，阿閦在手掌。欲知九枰胜，来自孤山媪。但赌宣城郡，不赌谢公墅。小小一军持，时露春消息。掷去色即空，插来空即色。截彼君山竹，谱作潇湘思。他年遇阿猷，不得夸身贵。蟹眼犹未发，雀舌已芬敷。自炊还自啜，不爱文君垆。君房鹦鹉杯，堪汝醉千日。那似壶公壶，易入还易出。飒尔金飙过，嘐然冰弦响。彷佛百尺桐，仍栽峄山上。匡床金博山，上有鹧鸪斑。轻飔约香雾，袅袅上云鬟。爱君两手色，白于手中玉。第深无诤义，麈尾何必秃。不愁秋气至，弃置归箧中。当时万里翮，扶摇快秋风。笑他阮宣子，生平但蜡屐。何似芒屩轻，春原踏无迹。挑灯卷绡幕，朵朵秋花明。恍如挈仙侣，踏月芙蓉城。玉臂展清辉，轻纹熨柔翠。不道香汗流，道是湘君泪。胡郎坐胡床，却发庾公兴。冉冉南楼月，徐徐破残暝。枕此支机石，欲挹天浆冷。无奈泥丸翁，时时唤令醒。
为胡进士孟韬作匡山读书处歌
作者：王世贞
朝代：明

大块下坠成匡山，秀作中天五青莲，十二万纪搏云烟。元气小漏长庚颠，秀作人间一青莲，绡霞酿露六十年。两雄相得非偶然。所以匡庐李白庐，白也匡庐白。念欲宫锦幄，屏风背拥九迭碧。念欲宫锦袍，瀑布高悬八千尺。朝诵宛委编，暮歌大洞经。化为三籁透紫冥，下杂栖贤三峡之雷霆。细则鸾凤喈，粗乃虬龙鸣。香炉袅篆五色明，坐使万境神魂清。咄嗟匡山不负白，白也顿负匡山色。功名善愚人，一旦调乃公。采撷晻霭，擘削巃嵷。尽收绣鞶囊，卖之华清宫。连城一出玉环妒，天子欲偿价，力士老奴从旁代唶嚄，从此重瞳意回互。浔阳雨，夜郎雾。采石捉月月不顾，不能携得匡山去。后千余年好事者，仍榜匡山读书处。咄嗟哉，咄嗟哉，李白居，杜甫诗。诗耶人耶，与山并斗宇宙奇，胡郎有奇急吐之。君不见六经万古长赫曦，如悬九嵏烛四垂。不然草大还，直借鹏背家须弥。安能龊龊苦恋五言七字长，吾伊如此读书读奚为。
为范母题晚节寒香卷
作者：王世贞
朝代：明

离离涧傍竹，英英篱边菊。芬不逐众卉，荣不依凡木。凡木岂无阴，众卉先竞馥。畴能傲霜霰，谁欤安幽独。中色比黄金，清心映碧玉。所以范母贤，挺然范闺淑。天泽岂不广，晚施意仍笃。嘉命播中州，清风蔼然郁。太师倘有陈，彤管将见录。
为茅太守题凤皇泉
作者：王世贞
朝代：明

神瀵悬丹穴，灵岩控紫京。谁题秋涧水，还并古台名。润借岐山彩，流为嶰谷鸣。梧桐寒不谢，霜月照逾清。燕尾人家色，羊裘钓者情。今看渐如练，为尔映双旌。
为藩史颜君题竹山寄乐卷君有子为州别驾着声
作者：王世贞
朝代：明

念尔才名楚望殷，长裾曳罢不胜闲。曾陪梁苑题修竹，更与淮南赋小山。云卧暗滋荆玉色，雨余惊露箨龙斑。争夸别驾传家美，家训传来旧姓颜。
为襄王题中和轩
作者：王世贞
朝代：明

天运不暂息，辰枢秉贞凝。阴阳长调畅，品物乃流形。一哉君王心，偏陂了不生。坐见春风来，熙恬顺吾情。所以陈思训，中和诚可经。
为襄王题懋德斋
作者：王世贞
朝代：明

高斋何沉沉，君王养渊默。征姿却郑袖，选藻疏唐勒。岘山不自高，汉水何知益。极目平楚遥，油然被膏泽。乃知大王风，来自君子德。
为谢山人赠顾季狂
作者：王世贞
朝代：明

游客争归赵，虞卿亦见寻。立谈双白璧，笑却千黄金。解道国恩重，谁同交谊深。崎岖依一老，流落见馀心。击筑无燕市，悲歌有越吟。揖予还拂袖，碣石暮云沈。
为谢道士题兰卷
作者：王世贞
朝代：明

离离九畹暗香来，读罢玄经手自栽。莫倚谢家庭内物，不知新种在蓬莱。
为钱世重题悬罄室
作者：王世贞
朝代：明

钱郎坐我悬罄室，要我为作悬罄篇。我歌欲就须斗酒，君言室中无一钱。空梁颇受落月色，北窗仅可凉风眠。门前黄叶霜如洗，刺促归来愧妻子。已少成都学士裘，祇饶东郭先生履。挂壁蟏蛸寒欲堕，当门鸟雀时空喜。自矜顾恺为前身，丹青在手终不贫。只愁妙画通神去，依旧能生釜底尘。
为钱叔宝题悬罄室
作者：王世贞
朝代：明

钱郎坐我悬罄室，要我为作悬罄篇。我歌欲就须斗酒，君言室中无一钱。空梁颇受落月色，北窗仅可凉风眠。门前黄叶霜如洗，刺促归来愧妻子。已少成都学士裘，只饶东郭先生履。挂壁矰蛸寒欲堕，当门鸟雀时空喜。自矜顾恺为前身，丹青在手终不贫。只愁妙画通神去，依旧能生釜底尘。
为韩臣题书斋
作者：王世贞
朝代：明

月团小斗茶品，云液全依酒经。博山袅罢沈水，白麻拓得黄庭。
为顾生题其父太保公临赵承旨双松图
作者：王世贞
朝代：明

岁晏郁秀色，双虬挂晴空。下有李元礼，谡谡松间风。谁将一帧素，写此千尺雄。承旨昔胜流，太保时宗工。岂必论形似，心赏泠然同。乔木存故家，甘棠比遗踪。新篇并嵯峨，流沈各青葱。置子高堂上，白云或从中。
为顾莘夫尚宝题露香园八韵
作者：王世贞
朝代：明

吴下风流地，重闻顾辟疆。一丘官自拙，三径意难荒。杖底千秋出，壶中万象藏。搆分苍鹿柴，穿得白鸥乡。竹露写清韵，荷飔来暗香。破云施短屐，过雨进轻航。鸡舌忘为吏，金茎不愿尝。可容王子敬，门外踞胡床。
举主御史大夫傅公同年大司寇谢公款宴江寺感谢
作者：王世贞
朝代：明

把酒青回江上峰，净筵分供玉芙蓉。凉从鸠署秋声起，暑避乌台霜气浓。海内何人能附骥，江南有客旧登龙。艰难往事那堪数，惜别衔恩意万重。
久不得于鳞书书到得新诗数章喜而有作
作者：王世贞
朝代：明

莫怪君书不易成，书成綵笔太纵横。仙桃要结三千岁，和璧须偿十五城。老去转多飞动色，病回犹识和歌声。吴门白马空如练，草色中原未可行。
久旱得雨
作者：王世贞
朝代：明

枯已吾苗甚，愁深岁事论。疾雷翻地轴，飞汉写天门。鼓楫幽从诣，为农道转尊。寄声诸父老，一饭亦天恩。
久旱微雨复霁
作者：王世贞
朝代：明

初热乍减阴霏霏，喜剧便？呼醉归。千峰忽展雨脚瘦，双耳暂停雷信稀。碧树五陵愁气色，红尘九陌故翻飞。疏帘小簟浑何恨，遮莫田家秋事微。
久旱微雨复霁
作者：王世贞
朝代：明
体裁：七言律诗

初热乍减阴霏霏，喜剧便�呼醉归。千峰忽展雨脚瘦，双耳暂停雷信稀。碧树五陵愁气色，红尘九陌故翻飞。疏帘小簟浑何恨，遮莫田家秋事微。
久病作
作者：王世贞
朝代：明

一卧三钻火，扶携厌此身。验来方渐少，点罢药堪贫。万事须归病，千秋肯傍人。傲春僵后木，愁影钓馀鳞。绿醑判教负，黄花也自颦。久甘吾道左，翻得物情真。书癖仍玄晏，诗名岂照邻。亦知多掩镜，揽罢易沾巾。
久病奉简曹中诸公
作者：王世贞
朝代：明

千门动寒色，大树莽萧萧。日落中涓马，霜归散骑貂。渐谙高枕趣，不畏简书招。态向人间减，吟滋病后骄。此身难自掷，微禄仗君消。满百如相谴，抽簪有圣朝。
义士李国卿归骨长山哭以送之
作者：王世贞
朝代：明

生死衔恩在，间关病骨遥。刀头空自卜，匕首为谁骄。风色田横馆，寒云豫让桥。岂无心一寸，魂断竟难招。
乌夜啼
作者：王世贞
朝代：明

窗前白颈乌，双飞复双栖。不知何懊恼，犹自恰恰啼。欢作马行客，妾歌乌夜啼。妾啼端忆汝，乌啼今为谁。
乌夜啼·其一
作者：王世贞
朝代：明

窗前白颈乌，双飞复双栖。不知何懊恼，犹自恰恰啼。
乌夜啼·其二
作者：王世贞
朝代：明

欢作马行客，妾歌乌夜啼。妾啼端忆汝，乌啼今为谁。
乌栖曲
作者：王世贞
朝代：明

碧烟作幮月作钩，双星荧荧对如眸。天鸡叫昏日吹海，欢娱辞人不能待。城乌哑哑唤春曙，只解将啼诱郎去。玉笼金索娇鹦哥，呼郎不来奈尔何。青纱羃䍦象牙毂，皎如柔冰浸温玉。还君一掬鲛人珠，持将染衣茜不如。宁馨玉儿雪白马，丝鞭软垂不相舍。妾家采菱东渡头，来往风水木兰舟。
乌栖曲·其一
作者：王世贞
朝代：明

碧烟作幮月作钩，双星荧荧对如眸。天鸡叫昏日吹海，欢娱辞人不能待。
乌栖曲·其四
作者：王世贞
朝代：明

宁馨玉儿雪白马，丝鞭软垂不相舍。妾家采菱东渡头，来往风水木兰舟。
乌栖曲其三
作者：王世贞
朝代：明
体裁：乐府曲辞

青纱羃䍦象牙毂，皎如柔冰浸温玉。还君一掬鲛人珠，持将染衣茜不如。
乌栖曲其二
作者：王世贞
朝代：明
体裁：乐府曲辞

城乌哑哑唤春曙，只解将啼诱郎去。玉笼金索娇鹦哥，呼郎不来奈尔何。
乌生八九子
作者：王世贞
朝代：明

乌生八九子，营巢高树颠。得食不充腹，置之咽嗉间。八九子争向，乌力不能任诸雏。毛羽剥落，皮骨憔悴尾毕逋。八九子，翼以肥，各自东西飞。光乌夜悲，啼血继之。八九子，争食喧野田，谁来念乌饥。乌且死，愿天莫生乌，但生枭与鸱。陛下仁圣，海宇咸庆，乌不返哺莫知故。
乌鸦庙
作者：王世贞
朝代：明

不学淮南鸡犬，一时相随上天。试问丛祠受赛，何如江畔迎船。
乍雨
作者：王世贞
朝代：明

细雨留高树，轻寒过小池。剧怜初夏节，却似晚秋时。披荇鱼知乐，凭轩鸟暗窥。萧疏故园思，徐步欲何之。
乐府变十九首 其七 钦䲹行
作者：王世贞
朝代：明

飞来五色鸟，自名为凤皇。千秋不一见，见者国祚昌。飨以钟鼓坐明堂，明堂饶梧竹，三日不鸣意何长。晨不见凤皇，凤皇乃在东门之阴。啄腐鼠，啾啾唧唧不得哺。夕不见凤皇，凤皇乃在西门之阴。媚苍鹰，愿尔肉攫分遗腥。梧桐长苦寒，竹实长苦饥。众鸟惊相顾，不知凤皇是钦䲹。
乐府变十九首 其三 寿宁泣
作者：王世贞
朝代：明

何当快乐无忧，长兄太师上公。小弟太傅彻侯，太后不避傅姬。两宫睥睨参差，中外嗫嚅忧疑。有妄男子数人，上书告密纷纷。缇骑东西逐奔，黄金大贝明珠。木难火齐珊瑚，散入咸阳贾胡。兄弟骈首琅珰，太师夺封道亡。小弟杀人坐偿，念昔蒙恩紫宫。左掖夜启铜龙，亡酒不论椒风。君心顷刻万端，何况彼此异天。掩袂饮泣重泉，敬谢太后主臣。在昔王法无亲，大德不德奚论。
乐府变十九首 其三 寿宁泣
作者：王世贞
朝代：明
体裁：乐府曲辞

何当快乐无忧，长兄太师上公，小弟太傅彻侯。太后不避傅姬，两宫睥睨参差，中外嗫嚅忧疑。有妄男子数人，上书告密纷纷，缇骑东西逐奔。黄金大贝明珠，木难火齐珊瑚，散入咸阳贾胡。兄弟骈首琅珰，太师夺封道亡，小弟杀人坐偿。念昔蒙恩紫宫，左掖夜启铜龙，亡酒不论椒风。君心顷刻万端，何况彼此异天，掩袂饮泣重泉。敬谢太后主臣，在昔王法无亲，大德不德奚论。
乐府变十九首 其九 钧州变
作者：王世贞
朝代：明

富贵且莫求，贫贱且莫忧。奉君一卮酒，为君奏钧州。钧州先王日，恩宠冠诸侯。斗大黄金玺，真人刻上头。下令黔黎伏，上用神鬼愁。后宫五百人，一一玉搔头。工作侔尚方，永巷儗长秋。枚马不足谭，八公日从游。守令惕惕来，白事长叩头。御史昂昂来，旬月论为囚。数极终有归，祻至不自谋。急风覆破樯，天火烧枯桑。前人抽栋去，后人压空房。可怜少年子，急利好儿郎。深宫不足居，要走高皇乡。红粉厌为土，改作估客装。谬称平阳骑，去狎秦淮倡。秦淮欢不足，逻骑忽纵横。旦夕长安道，冠盖郁相望。中坐中贵人，貂裘金左珰。先收真人玺，后夺诸王章。昔日甘泉殿，千里若咫尺。今日未央门，一叩不复得。手种桃李花，须臾变荆棘。投书太保府，行金丞相宅。但进不复论，杳如海沈石。四门陈刁斗，击令心肠坼。鸡犬寂无声，幸弄争逃匿。掩泣复沈沦，洒谓众夫人。昔忝千乘主，安能縳辎轮。谁言乃公勇，千载不复晨。但没从我去，存者他人亲。华容慨起舞，虞姬絮前陈。急风覆破樯，畴不喂饥鳞。天火烧空桑，女萝亦见焚。引颈各高悬，举宫向沈沦。我欲竟此曲，罢曲涕泗涟。日月与雷霆，往往任高天。
乐府变十九首 其二 白日引
作者：王世贞
朝代：明

白日烛天被八方，穴凤薮龙来游翔。三事庶尹万友邦，靡尸不鳏徵俊良。将作少府六局坊，一切报罢诸不详。封墓式闾直谏彰，四门大辟晨煌煌。皂囊白简纷纵横，单于谷蠡左右王。解辫顿颡称恐惶，鲸鲵戢甲波不扬。公卿上寿报举觞，隆庆天子坐明堂。
乐府变十九首 其五 将军行
作者：王世贞
朝代：明

娄猪化为龙，头角故不分。贪狼长百兽，那不食其群。有何短老公，自称大将军。从兵三十万，华盖若飘云。尺一丹棱箧，细刺蛟螭文。一署臣某字，直入铜龙门。忽开青天笑，雷公不得闻。前驱碧眼儿，惯骑大宛驹。与公同卧起，锦带貂襜褕。朝令谒天子，暮令拜单于。单于开箧看，中有尺一书。织成紫？毹，恰恰覆穹庐。犀毗黄金造，密嵌珊瑚珠。团龙五色帛，百匹为一角。单于大欢喜，亲为割肉炙。小妇弹琵琶，大妇奉羊酪。手取一束箭，墨文何错落。为语而将军，物微意不薄。箭锋但相近，各各相引却。归还告将军，将军大欢喜。今年敌却去，好复开茅土。幕府上功簿，两两对金紫。鬼伯何催促，将军向蒿里。严霜一夜零，华堂遍荆杞。翩翩执金吾，缇骑类貔虎。急为发其私，丞相下御史。支磔将军骸，分枭十二边。车裂两分张，刬肉施乌鸢。红颜夫人妇，悬首映旌旃。白面羽林郎，含咽向重泉。小女配人奴，歌舞侯家筵。田园亿千彊，各自称新阡。生为众人恨，死为众鬼怜。寄语二心臣，贻臭空万年。
乐府变十九首 其五 将军行
作者：王世贞
朝代：明
体裁：乐府曲辞

娄猪化为龙，头角故不分。贪狼长百兽，那不食其群。有何短老公，自称大将军。从兵三十万，华盖若飘云。尺一丹棱箧，细刺蛟螭文。一署臣某字，直入铜龙门。忽开青天笑，雷公不得闻。前驱碧眼儿，惯骑大宛驹。与公同卧起，锦带貂襜褕。朝令谒天子，暮令拜单于。单于开箧看，中有尺一书。织成紫�毹，恰恰覆穹庐。犀毗黄金造，密嵌珊瑚珠。团龙五色帛，百匹为一角。单于大欢喜，亲为割肉炙。小妇弹琵琶，大妇奉羊酪。手取一束箭，墨文何错落。为语而将军，物微意不薄。箭锋但相近，各各相引却。归还告将军，将军大欢喜。今年敌却去，好复开茅土。幕府上功簿，两两对金紫。鬼伯何催促，将军向蒿里。严霜一夜零，华堂遍荆杞。翩翩执金吾，缇骑类貔虎。急为发其私，丞相下御史。支磔将军骸，分枭十二边。车裂两分张，刬肉施乌鸢。红颜夫人妇，悬首映旌旃。白面羽林郎，含咽向重泉。小女配人奴，歌舞侯家筵。田园亿千彊，各自称新阡。生为众人恨，死为众鬼怜。寄语二心臣，贻臭空万年。
乐府变十九首 其八 金吾缇骑行
作者：王世贞
朝代：明
体裁：乐府曲辞

缇骑一何�翻，轻裘怒马上兰。念欲陆海沈山，金吾府中大难。城南老姥雌孤，生有剪头吃雏。凌晨出游逮晡，乃从缇骑游趋。教以胡言数言，金鼓缚送紞紞。将至大司马门，太保首功次论。廷尉当之五刑，血肉模糊吞声。东市烹羊宰牲，西市击鼓吹笙。争贺缇骑遝来，男子步武崔嵬。罢归拊心徘徊，儿今出入危哉。
乐府变十九首 其六 越台高
作者：王世贞
朝代：明

越台高高，以临吴会，下视岢峨。千艘万艘来不知，外戟如霜炮如雷。妇女累戟底，丈夫头悬戟支。遥问乃是故乡之人，何畏哉。遥问乃是故乡之人，何畏哉。男儿生世须黄金，令汝？载归。男儿但得多黄金，安用刺促斗争为。大夫坐越台中央，诸君但坐两头。织成氍毹锦地衣，流苏八角珊瑚钩。酌大酒，烹肥牛。诸君但坐两头，为汝楚歌不得休。下有一百二十红妆，璆枝㔩叶摇明珰。枝枝玉相对，叶叶翠相当，银烛迷离复昏黄。共醉捉大夫，不知大夫在阿旁。众中有小女，自名董妖娆。入门拜大夫，刺刺重憢憢。出门拜大夫，施施重蹻蹻。十疋红番罗，下压银狻猊。上有大夫字，但受不得辞。鼓瞳眬，报出日。诏书来，众缩瑟。大夫笑谓诸君：但坐无所苦，长安相君日卓午。越城机轧轧，旦莫为相君，织作何所苦。黄金南北走，大夫中央卧，御史濡沫不得祻。
乐府变十九首 其六 越台高
作者：王世贞
朝代：明
体裁：乐府曲辞

越台高高，以临吴会，下视岢峨。千艘万艘来不知，外戟如霜炮如雷。妇女累戟底，丈夫头悬戟支。遥问乃是故乡之人，何畏哉。遥问乃是故乡之人，何畏哉。男儿生世须黄金，令汝�载归。男儿但得多黄金，安用刺促斗争为。大夫坐越台中央，诸君但坐两头。织成氍毹锦地衣，流苏八角珊瑚钩。酌大酒，烹肥牛。诸君但坐两头，为汝楚歌不得休。下有一百二十红妆，璆枝㔩叶摇明珰。枝枝玉相对，叶叶翠相当，银烛迷离复昏黄。共醉捉大夫，不知大夫在阿旁。众中有小女，自名董妖娆。入门拜大夫，刺刺重憢憢。出门拜大夫，施施重蹻蹻。十疋红番罗，下压银狻猊。上有大夫字，但受不得辞。鼓瞳眬，报出日。诏书来，众缩瑟。大夫笑谓诸君：但坐无所苦，长安相君日卓午。越城机轧轧，旦莫为相君，织作何所苦。黄金南北走，大夫中央卧，御史濡沫不得祻。
乐府变十九首 其十 江陵伎
作者：王世贞
朝代：明

江陵伎人子，掩袂作啼声。家家叉帘立，送王上台城。王欲别太姬，门前黄纸催。出亦以徘徊，入亦以徘徊。王入台城后，不省作悲啼。妆台铅粉骄，别接冶游儿。朱门一家哭，万家得安宿。一家亦不哭，太姬方啖粥。门外双乌栖，哑哑枝上啼。官今当大赦，不愿赦王归。二十四皇孙，譬如南陇树。一半枝撑天，半不知爨处。
乐府变十九首 其十一 白莲花
作者：王世贞
朝代：明

白莲花，捧世尊。左跪圣母，右拜神君。莲花水，浴金盆。男女行照之，女为后妃男侯王。金貂罗纨耀两行。生当踏玉阶，死当坐天堂。谁为遣汝来，丘太师、周太师，却立那，颜东西。授汝尺一锦牍，赤白号带两头垂。但入上谷云中得，好儿郎，因依精兵十万骑，一一衔枚后头随。天运好反覆，白发所谋私。反接向市中，号呼众男女，曷不救我为。救我死者坐天堂，生当踏玉阶。忽有一书生，众不识为谁。书生从何来，乃是阙下上书男子，长流关外醉卧阛阓间，夜半缚致之。桃李种山冈，莲花种湖陂。刺舟摘莲花，却折桃李枝。东市标，书生头。鼓曈昽，使者輶。千金赏，万户侯。道傍跌足涕被面。中丞封，御史转。丞相阁中三日宴。
乐府变十九首 其十七 小儿谣之四
作者：王世贞
朝代：明

有蠹齧栋，几其隳兮。吁嗟隳兮，子安归兮。
乐府变十九首 其十九 乙卯市人谣
作者：王世贞
朝代：明

日蚀不吐，社人奏鼓。大妇辍浆，小妇辍哺。昨日之日，汝于何所。回光不瞩，焉为救汝。
乐府变十九首 其十二 凌节妇行
作者：王世贞
朝代：明

郁郁九里松，虽悴不改真。五尺无瑕璧，是君百年身。明明两高月，不受浮云侵。寸铁成寸丹，是君百年心。膏沐辞镜台，髧髦涩金剪。白雪白双蛾，是君诀时面。丸胆佐朝饔，当食何大苦。虽苦不如汝，是君诀时语。昂藏二千石，鬑鬑颇有髭。横金照里闾，是君襁中儿。始讽柏舟篇，载陈断机言。应知循吏传，当归列女编。
乐府变十九首 其十五 小儿谣之二
作者：王世贞
朝代：明

谁谓瓜土，而实其李。谁谓卵小，而犬其子。
乐府变十九首 其十六 小儿谣之三
作者：王世贞
朝代：明

一虎挟两羊，后有乳贙不可当。
乐府变十九首 其十四 小儿谣之一
作者：王世贞
朝代：明

木稼木稼，胡不日稼。
乐府变十九首 其四 尚书乐
作者：王世贞
朝代：明

扬翠毦，曳金支。马駊騀，车逶迤。手将两黄钺，大者诛二千石，小者僇偏裨。九卿班饯日崦嵫。相君眤眤前致辞。尚书行出师。乐哉尚书柰乐何。所过二千石，丧魂魄。日夜辇重称军食。黄金如山莫谯诃。累女对对嚬青蛾。回鹘小队桃叶歌。中丞奉觞舞回波。乐哉尚书柰乐何。大宛骢，珊瑚鞭。天吴绣蹙当胸盘。麒麟玉刻称腰圆。珍怪百宝装千船。席捲三吴向青天。九卿班，迎晡不得前。相君眤眤前致词。中官黄纸纷而驰。尚书告班师。乐哉尚书柰乐何。朝赐尚书，夕宴尚书。尚书第中锦不如。檀床八角垂流苏。紫衣屏息骈街衢。欲进不进足次且。左右十二波斯胡。平头奴子貂襜褕。醉着不下公侯车。乐哉尚书柰乐何。云霾辞天，雨洗白日。诏收尚书下请室。削之归，一官不得著。昔来一何驶，今归一何疾。念欲乘柴车，病不得驱。欲呼估客舟，估客不肯相于。妇女谇骂，小儿拍手揶揄。道逢九卿睥睨之，谒辞相君：相君新门十二重。东流之水西飞鸿。昔日父子今华戎。乐哉尚书柰乐何。